1 Ary tamin’iny alina iny tsy nahita torimaso ny mpanjaka ka nampaka ny boky fitadidiana ny tantara; Ary novakina teo anatrehan’ny mpanjaka izany.

2 Ka, indro, voasoratra fa Mordekay no niampanga an’i Bigtana sy Taresy, roa lahy isan’ny tsindranolahin’ny mpanjaka, dia ireo mpiambina teo am-baravarana izay nitady hamono an’i Ahasoerosy mpanjaka.

3 Ary hoy ny mpanjaka: Inona moa no fisandratana sy voninahitra mba efa nomena an’i Mordekay noho izany ? fa hoy ny zatovon’ny mpanjaka izay nanompo azy: Tsy mbola nisy nomena azy.

4 Ary hoy ny mpanjaka: Iza no ao an-kianja ao ? Ary Hamana kosa efa sendra tonga tao an-kianja ivelan’ny tranon’ny mpanjaka tamin’izay hiteny amin’ny mpanjaka ny amin’ny hanantonana an’i Mordekay amin’ilay hazo efa natsangany hanantonana azy.

5 Ka hoy ny zatovon’ny mpanjaka taminy: Indro, Hamana no mitsangana ao an-kianja. Ary hoy ny mpanjaka: Asaovy miditra izy.

6 Dia niditra Hamana ka hoy ny mpanjaka taminy: Inona no mendrika hatao amin’izay lehilahy tian’ny mpanjaka homem-boninahitra ? Ary Hamana nanao anakampo hoe: Koa iza indray moa no ho tian’ny mpanjaka homem-boninahitra afa-tsy izaho ? 

7 Ka dia hoy Hamana tamin’ny mpanjaka: Ny amin’izay lehilahy tian’ny mpanjaka homem-boninahitra,

8 aoka halaina izay akanjo fiandrianana efa niakanjoan’ny mpanjaka sy soavaly izay efa nitaingenan’ny mpanjaka sady voaisy satroboninahitra ny lohany;

9 dia aoka izany fitafiana sy soavaly izany no hatolotra eo an-tànan’ny anankiray izay malaza indrindra amin’ny mpanapaka voatendrin’ny mpanjaka, Ary aoka izay lehilahy tian’ny mpanjaka homem-boninahitra no hampiakanjoina izany ka hampitaingenina amin’ny soavaly, dia ho entina eny an-kalalahana eto an-tanàna, Ary aoka hisy hiantso eo alohany hoe: Izao no hatao amin’ny lehilahy izay tian’ny mpanjaka homem-boninahitra.

10 Dia hoy ny mpanjaka tamin’i Hamana: Faingàna Ary, alao ny akanjo sy ny soavaly araka ny voalazanao, ka dia ataovy araka izany amin’i Mordekay Jiosy, izay mipetraka eo am-bavahadin’ny mpanjaka; aza asiana latsaka izay rehetra nolazainao.

11 Dia nalain’i Hamana ny akanjo sy ny soavaly, ka nampiakanjo an’i Mordekay izy Ary nampitaingina azy tamin’ny soavaly, dia nitondra azy ho eny an-kalalahana teo an-tanàna ka niantso teo alohany hoe: Izao no hatao amin’ny lehilahy izay tian’ny mpanjaka homem-boninahitra.

12 Ary Mordekay niverina nankeo amin’ny vavahadin’ny mpanjaka; fa Hamana kosa nody faingana ho any an-tranony sady nalahelo no nisaron-doha.

13 Dia nolazain’i Hamana tamin’i Zaresy vadiny sy ny sakaizany rehetra izay zavatra nanjo azy. Ary hoy ny olon-kendry rehetra sy Zaresy vadiny taminy: Raha avy amin’ny taranaky ny Jiosy Mordekay, iza efa niatomboka nandavo anao teo anatrehany, dia tsy haharesy azy mihitsy hianao, fa ho lavo eo anatrehany tokoa.

14 Ary raha mbola niresaka taminy ihany ireo dia tonga ny tsindranolahin’ny mpanjaka ka naka faingana an’i Hamana ho any amin’ny fanasana izay efa namboarin’i Estera.
