1 Nankaiza ny malalanao, Ry tsara tarehy amin'ny vehivavy ? Nivily nankaiza ny malalanao ? Mba hiarahanay aminao hitady azy.

2 Lasa nidina ho any an-tsahany ny malalako, Dia any amin'ny tanim-boninkazo misy zava-manitra eo an-tsaha, Hiandry ny ondriny eny amin'ny tanimboly sy hioty ny lilia.

3 An'ny malalako aho, ary ahy ny malalako, Dia ilay miandry ny ondry andiany eny amin'ny lilia.

4 Tsara tarehy tahaka an'i Tirza hianao, ry tompokovavy havako, Eny, tsara tarehy tahaka an'i Jerosalema, Mahatahotra toy ny antokon'ny miaramila mitondra faneva.

5 Avilio ny masonao tsy hijery ahy, Fa mampiontanantana ny foko izy; Ny volonao dia tahaka ny osy andiany,Izay mandriandry eny ankilan'i Gileada.

6 Ny nifinao dia tahaka ny ondrivavy andiany, Izay miakatra avy eo amin'ny fampandroana; Samy kambana avy ireo, Fa tsy misy tsy mana-manana,

7 Tahaka ny hasin'ampongabendanitra ny takolakao Eo amin'ny fisalobonanao.

8 Misy mpanjakavavy enim-polo Sy vaditsindrano valo-polo Ary zatovovavy tsy hita isa.

9 Fa iray monja kosa no voromailalako, dia ilay ahy tsy misy kilema, Vavy tokan-dreniny Sady tsongaina amin'izay naterany. Ny zazavavy nahita azy ka nanao azy ho sambatra. Eny, ny mpanjakavavy sy ny vaditaindrano, ka nidera azy.

10 Iza moa io vehivavy mitsidika toy ny maraina, Izay tsara tarehy tahaka ny volana, madio toy ny masoandro Sady mahatahotra toy ny antokon'ny miaramila mitondra faneva ?

11 Lasa nidina nankany an-tsaha tsara hazo aho, Hijerijery ny zava-maitso an-dohasaha, Hizaha raha mitsimoka ny voaloboka Sy mamony ny ampongabendanitra.

12 Tsy nampoiziko ny nanandratan'ny fanahiko ahy Ho eo amin'ny kalesin'ny fireneko be voninahitra.
