1 Rehefa afaka izany, dia hitako fa indro, nisy varavarana nivoha tany an-danitra; ary ilay feo voalohany izay efa reko dia tahaka ny an'ny trompetra niteny tamiko hoe: Miakara aty, dia hasehoko anao izay zavatra tsy maintsy ho avy rahatrizay.

2 Ary niaraka tamin'izay dia voatsindrin'ny Fanahy aho; ary indro seza fiandrianana nipetraka tany an-danitra, ary nisy Anankiray nipetraka teo ambonin'ny seza fiandrianana.

3 Ary ny tarehin'Ilay nipetraka dia tahaka ny vato jaspy sy karneola; ary avana mitarehin'emeralda no nanodidina ny seza fiandrianana.

4 Ary manodidina ilay seza fiandrianana iray dia nisy seza fiandrianana efatra amby roa-polo; ary teo ambonin'ireo seza fiandrianana ireo dia nisy loholona efatra amby roa-polo, nitafy fitafiana fotsy sady nisatroka satroboninahitra volamena.

5 Ary nisy helatra sy feo ary kotrokorana nivoaka avy tamin'ny seza fiandrianana; ary nisy jiro fito nirehitra teo anoloan'ny seza fiandrianana, dia Fanahy fiton'Andriamanitra ireo.

6 Ary teo anoloan'ny seza fiandrianana dia nisy toa ranomasina fitaratra tahaka ny vato krystaly; ary teo afovoan'ny seza fiandrianana sy manodidina azy nisy zava-mana-aina efatra feno maso avokoa ny anoloany sy ny ivohony.

7 Ary ny zava-manan-aina voalohany dia tahaka ny liona, ary ny zava-manan-aina faharoa dia tahaka ny zanak'omby, ary ny zava-manan-aina fahatelo dia nanana tava tahaka ny tavan'olona ary, ny zava-manan-aina fahefatra dia tahaka ny voromahery manidina.

8 Ary ny zava-manan-aina efatra dia samy nanana elatra enina avy, sady feno maso ny tenany rehetra manodidina ka hatrao anatiny; ary tsy mitsahatra andro aman-alina izy manao hoe: Masina, masina , masina ny Tompo Andriamanitra Tsitoha, Ilay taloha sy ankehitriny ary ho avy.

9 Ary raha ny zava-mana-aina hanome voninahitra sy haja ary fisaorana ho an'Ilay mipetraka eo ambonin'ny seza fiandriananana, dia Izay velona mandrakizay mandrakizay,

10 dia hiankohoka eo anoloan'Izay mipetraka eo ambonin'ny seza fiandrianana ny loholona efatra amby roa-polo ka hivavaka amin'Izay velona mandrakizay mandrakizay, dia hanipy ny satroboninahitra eo anoloan'ny seza fiandrianana ka hanao hoe:

11 Hianao, Tomponay sy Andriamanitray, no miendrika handray ny voninahitra sy ny haja ary ny hery; fa Hianao no nahary ny zavatra rehetra, ary noho ny sitraponao no nahanisy sy nahary azy.
