1 Tamin'ny voalohany ny Teny, ary ny Teny tao amin'Andriamanitra, ary ny Teny dia Andriamanitra.

2 Izy dia tao amin'Andriamanitra tamin'ny voalohany.

3 Izy no nahariana ny zavatra rehetra; ary raha tsy izy dia tsy nisy nahariana izao zavatra ary izao, na dia iray aza.

4 Izy no nisiam-piainana; ary ny fiainana no fanazavana ny olona.

5 Ary ny mazava dia mamirapiratra ao amin'ny maizina; fa ny maizina tsy nandray azy. 2[Na: tsy nahasakana azy].

6 Nisy lehilahy nirahin'Andriamanitra, Jaona no anarany.

7 Izy tonga ho vavolombelona hanambara ny Mazava, mba hinoan'ny olona rehetra noho ny teniny.

8 Tsy izy anefa no Ilay Mazava, fa tonga ho vavolombelona hanambara ny Mazava ihany izy.

9 Tao ny tena Mazava3[Izy no tena Mazava.] Izay mahazava ny olona rehetra tonga amin'izao tontolo izao.

10 Teo amin'izao tontolo izao Izy, ary Izy no nanaovana izao tontolo izao, nefa izao tontolo izao tsy nahalala Azy.

11 Tonga tany amin'ny Azy Izy, fa ny Azy tsy nandray Azy.

12 Fa izay rehetra nandray Azy dia nomeny hery ho tonga zanak'Andriamanitra, dia izay mino ny anarany, 

13 dia ireo izay tsy nateraky ny ra, na ny sitrapon'ny nofo, na ny sitrapon'ny olona, fa naterak'Andriamanitra.

14 Ary ny Teny dia tonga nofo ka nonina tamintsika; ary hitanay ny voninahiny, dia voninahitra miendrika ho an'ny Lahitokana avy tamin'ny Ray, sady feno fahasoavana sy fahamarinana.

15 Jaona nanambara Azy ka niantso hoe: Izy Ilay nolazaiko hoe: Izay avy ao aoriako dia efa tonga eo alohako, stria talohako Izy.

16 Fa tamin'ny fahafenoany no nandraisantsika rehetra, dia fahasoavana anampy fahasoavana.

17 Fa ny lalāna dia nomena tamin'ny alalan'i Mosesy; fa ny fahasoavana sy ny fahamarinana kosa dia tonga tamin'ny alalan'i Jesosy Kristy.

18 Tsy nisy nahita an'Andriamanitra na oviana na oviana; fa ny Zanakalahy Tokana, Izay ao an-tratran'ny Ray, Izy no nanambara Azy.

19 Ary izao no nambaran'i Jaona, raha ny jiosy naniraka mpisorona sy Levita avy tany Jerosalema hankany aminy mba hanontany azy hoe: Iza moa hianao?

20 Ary nilaza marina izy ka tsy nandā, fa hoy ny filazāny: Tsy izaho no Kristy.

21 Ary izy ireo nanontany azy hoe: Ahoana ary? Elia va ianao? Fa hoy izy: Tsy izy aho. Ilay Mpaminany va hianao? Fa izy namaly hoe: Tsia.

22 Dia hoy ireo taminy: Iza ary hianao? mba hitondranay valiny ho any amin'izay naniraka anay. Lazainao ho iza moa ny tenanao?

23 Dia hoy izy: "Izaho dia feon'ny miantso mafy any an-efitra hoe: Ataovy mahitsy ny lālan'i Jehovah", araka izay nolazain'Isaia mpaminany.

24 Ary iraka avy tamin'ny Fariseo ireo.

25 Dia nanontany azy ireo ka nanao taminy hoe: Nahoana ary hianao no manao batisa, raha tsy hianao no Kristy, na Elia, na Ilay Mpaminany?

26 Jaona namaly azy ka nanao hoe: Izaho manao batisa amin'ny rano; fa eto aminareo misy Anankiray Izay tsy fantatrareo,

27 dia Ilay avy ao aoriako, ary tsy mendrika hamaha ny fehin-kapany aza aho.

28 Izany zavatra izany dia natao tany Betania[na Betabara] any an-dafin'i Jordana, izay nanaovan'i Jaona batisa.

29 Nony ampitso dia nahita an'i Jesosy avy manatona azy Jaona, ka hoy izy: Indro ny Zanak'ondrin'Andriamanitra, Izay manaisotra[na mitondra] ny fahotan'izao tontolo izao!

30 Izy Ilay nolazaiko hoe: Misy Lehilahy avy ao aoriako Izay efa tonga eo alohako, satria talohako Izy.

31 Ary izaho tsy nahalala Azy; fa mba haseho amin'ny Israely Izy, izany no nihaviako manao batisa amin'ny rano.

32 Ary Jaona nanambara ka nanao hoe: Izaho nahita ny Fanahy midina avy any an-danitra tahaka ny voromailala ka nitoetra teo amboniny.

33 Ary izaho tsy nahalala Azy; fa Izay naniraka ahy hanao batisa amin'ny rano no nilaza tamiko hoe: Izay ho hitanao idinan'ny Fanahy sy itoerany, dia Izy no Mpanao batisa amin'y Fanahy Masina.

34 Ary nahita aho, ka dia nanambara fa Izy no Zanak'Andriamanitra.

35 Nony ampitson'iny indray dia nijanona Jaona sy ny mpianany roa lahy;

36 ary nijery an'i Jesosy nitsangatsangana izy ka nanao hoe Indro ny Zanak'ondrin'Andrimanitra!

37 Ary ireo mpianatra roa lahy ireo, rehefa nandre azy niteny, dia nanaraka an'i Jesosy.

38 Ary Jesosy nitodika ka nahita azy manaraka, dia nanao taminy hoe: Inona no tadiavinareo? Ary hoy izy roa lahy taminy: Raby (izay atao hoe, raha adika, Mpampianatra ô!), aiza Hianao no mitoetra?

39 Hoy Izy taminy: Avia, fa ho hitanareo. Koa dia nandeha izy ka nahita izay nitoerany ary nitoetra teo aminy tamin'izany andro izany; ary efa tokony ho ora fahafolo tamin'izay.

40 Andrea, rahalahin'i Simona Petera, no anankiray tamin'izy roa lahy, izay nandre ny tenin'i Jaona ka nanaraka an'i Jesosy.

41 Izy no nahita an'i Simona rahalahiny aloha, dia hoy izy taminy: Efa nahita ny Mesia izahay (izay atao hoe, raha adika ny Kristy).

42 Dia nitondra azy ho any amin'i Jesosy izy. Ary nony nijery azy Jesosy, dia hoy izy: Hianao no Simona, zanak'i Jaona; hianao hatao hoe Kefasy (izay atao hoe, raha adika Petera [Petera=Vato]).

43 Nony ampitso dia te-hiala ho any Galilia Jesosy, ary nahita an'i Filipo Izy ka nanao taminy hoe: Manaraha Ahy.

44 Ary Filipo dia avy any Betsaida, tanānan'i Andrea sy Petera.

45 Filipo kosa nahita an'i Natanaela ka nanao taminy hoe: Efa hitanay Ilay nosoratan'i Mosesy tao amin'ny lalāna, sy nosoratan'ny mpaminany, dia Jesosy, zanak'i Josefa, avy any Nazareta,

46 Ary hoy Natanaela taminy: Moa mba misy zava-tsoa va avy any Nazareta? Dia hoy Filipo taminy: Andeha hizaha.

47 Jesosy nahita an'i Natanaela avy manatona Azy, dia nilaza azy hoe: Indro ny tena Isiraelita tsy misy fitaka.

48 Hoy Natanaela taminy: Ahoana no ahafantaranao ahy? Dia namaly azy Jesosy ka nanao taminy hoe: Fony tsy mbola niantso anao Filipo, dia hitako teo ambanin'ny aviavy hianao.

49 Dia namaly Natanaela ka nanao hoe: Raby ô, Hianao no Zanak'Andriamanitra; Hianao no Mpanjakan'ny Isiraely.

50 Jesosy namaly ka nanao taminy hoe: Moa ny nilazako taminao va fa hitako eto ambanin'ny avivy hianao no inoanao? Hahita zavatra lehibe noho izany hiana.

51 Ary hoy koa Izy taminy: Lazaiko aminareo marina dia marina tokoa: Ho hitanareo ny lanitra misokatra sy ny anjelin'Andriamanitra miakatra sy midina eo ambonin'ny Zanak'olona.
