1 Izao no lazain'i Jehovah: Indro, hamporisihiko ny fanahin'ny mpandringana Hamely an'i Babylona sy izay monina ao Leba-kamay.[Leba-kamay = Kaldea.]

2 Ary haniraka olona hafa firenena ho any Babylona Aho, Izay hikororoka azy ka hahafoana ny taniny; Fa hamely azy manodidina amin'ny andro fahoriana ireo.

3 Izay manenjana tsipėka Mbamin'izay miandranandrana amin'ny akanjo fiarovan-tenany, Dia aoka samy hasian'izay manenjana tsipėka; Aza tsitsinareo ny zatovony, Aringano[Heb. Ataovy herema.] avokoa ny miaramilany rehetra,

4 Mba hiampatrampatra any amin'ny tanin'ny Kaldeana ny faty, Ary izay voatrobaka dia hiampatrampatra any an-dālambeny.

5 Fa Jehovah, Tompon'ny maro, Andriamanitry ny Isiraely sy ny Joda, Dia tsy hahafoy azy ho mpitondratena, Na dia henika ny fahotany amin'ny Iray Masin'ny Isiraely aza ny taniny.

6 Mandosira hiala an'i Babylona hianareo, Ary samia mamonjy ny ainareo avy; Aoka tsy ho voaringana noho ny fahotany hianareo; Fa izao no andro famalian'i Jehovah, Izy no hamaly azy.

7 Babylona dia kapoaka volamena teny an-tānan'i Jehovah, Izay nahamamo ny tany rehetra; Ny divainy efa nisotroan'ny firenena, Koa izany no nahavery saina ireny.

8 Tampoka no naharavan'i Babylona sy nahatorotoroany; Idradradradrao izy; Makā balsama hatao amin'ny feriny maharary azy, Fa angamba ho sitrana ihany izy?

9 Nitady hanasitrana an'i Babylona izahay, nefa tsy nety sitrana izy; Afoizo izy, ka andeha isika samy handeha any amin'ny tanintsika avy; Fa mahatakatra ny lanitra ny helony Ary mitehika amin'ny rahona.

10 Nasehon'i Jehovah ny fahamarinantsika; Andeha, ka aoka hotorintsika ao Ziona ny asan'i Jehovah Andriamanitsika.

11 Lambolamboy ny zana-tsipėka, tano ny ampinga; Jehovah efa namporisika ny fanahin'ny mpanjakan'ny Mediana; Fa ny hamely an'i Babylona no nosaininy, mba handringanana azy; Fa famalian'i Jehovah izany, Eny, famaliana noho ny tempoliny.

12 Manangāna faneva eo akaikin'ny māndan'i Babylona; Ataovy mafy ny fiambenana; Alatsaho ny mpiambina, alamino ny otrika; Fa Jehovah sady efa nisaina no nahatanteraka Izay nolazainy ny amin'ny mponina any Babylona.

13 Hianao izay monina eny amoron'ny rano be Sady be rakitra, Tonga ny fiafaranao, Ka tsy hisy intsony ny filanao harena.

14 Jehovah, Tompon'ny maro, nianiana tamin'ny tenany hoe: Hofenoiko olona maro toy ny valala tokoa hianao, Ary ireny dia[Na: na dia hofenoiko olona maro toy ny valala aza hianao, dia ireny no.] hanakora hamely anao, --

15 Dia Ilay nanao ny tany tamin'ny heriny Sy nampiorina izao tontolo izao tamin'ny fahendreny Ary namelatra ny lanitra tamin'ny fisainany.

16 Raha nampirohondrohona ny rano any an-danitra Izy, Dia nampiakatra zavona avy tany amin'ny faran'ny tany; Manao ny helatra ho an'ny ranonorana Izy Sady mamoaka ny rivotra avy amin'ny firaketany.

17 Efa ketrina avokoa ny olona rehetra ka tsy manam-pahalalana; Menarina ny mpanefy volamena rehetra noho ny amin'ny sarin-javatra voasokitra; Fa fitaka ny sarin-javatra an-idina, Satria tsy misy aina ao aminy.

18 Zava-poana ireny, dia asa mahatsikaiky foana; Amin'ny andro hamaliana azy dia ho levona izy.

19 Tsy mba tahaka ireo ny Anjaran'i Jakoba, Fa Mpamorona ny zavatra rehetra Izy; Ary ny Isiraely no firenena lovany; Jehovah, Tompon'ny maro, no anarany.

20 Langilangiko sy fiadiako hianao; Fa hianao no ho entiko manorotoro firenena, Ary hianao no ho entiko mandringana fanjakana,

21 Ary hianao no ho entiko manorotoro soavaly sy ny mpitaingina azy, Ary hianao no ho entiko manorotoro ny kalesy sy ny mpitaingina azy;

22 Hianao koa no ho entiko manorotoro ny lehilahy sy ny vehivavy, Ary hianao no ho entiko manorotoro ny antitra sy ny tanora, Ary hianao no ho entiko manorotoro ny zatovo sy ny virijina;

23 Hianao koa no ho entiko manorotoro ny mpiandry ondry sy ny ondry andiany, Ary hianao no ho entiko manorotoro ny mpiasa tany sy ny ombiny roa mizioga, Ary hianao no ho entiko manorotoro ny governora sy ny lefiny.

24 Ary hampanodiaviko an'i Babylona sy ny mponina rehetra any Kaldea Ny ratsy rehetra izay efa nataony tao Ziona teo imasonareo, hoy Jehovah.

25 indro, hamely anao Aho, ry tendrombohitra ahitan-doza, Izay mandringana ny tany rehetra, hoy Jehovah; Ary hahinjitro ny tānako hamelezana anao, Dia hakodiako hianjera amin'ny harambato hianao Ka hataoko tendrombohitra mirehitra.

26 Ary tsy mba hakana vato hatao fehizoro hianao, Na hatao vato fanorenana; Fa ho lao mandrakizay hianao, hoy Jehovah.

27 Manangāna faneva eny amin'ny tany; Mitsofa anjomara any amin'ny firenena; Manendre[Heb. Manamasėna] firenena hamely azy; Antsoy ny fanjakan'i Ararata sy Miny ary Askenaza hamely azy; Asio mpifehy hamely azy; Mampiakara soavaly toy ny valala volovoloina.[Na: mahatsiravina.]

28 Manendre[Heb. Manamasėna.] firenena sy ireo mpanjakan'ny Mediana hamely azy, Ny governora sy ny lefiny rehetra Ary ny tany rehetra anjakany.

29 Mihorohoro sy mangovitra ny tany; Fa tanterahina amin'i Babylona ny fikasan'i Jehovah rehetra, Mba hahatonga ny tany Babylona ho lao tsy misy mponina.

30 Nitsahatra tamin'ny ady ny lehilahy maherin'i Babylona, Nitoetra tao amin'ny batery fiarovana izy, Lany ny heriny; Tonga toy ny vehivavy izy; Nodorana ny fonenany, Tapaka ny hidiny.

31 Mifamoivoy be ihany ny iraka mpihazakazaka, ary mifamoivoy be ihany ny mpitondra teny, Mba hanambara amin'ny mpanjakan'i Babylona Fa afaka ny tanānany manontolo.

32 Ary efa azo ny fitana, ary nodorany tamin'ny afo ny heniheny, Sady toran-kovitra ny miaramila.

33 Fa izao no lazain'i Jehovah, Tompon'ny maro, Andriamanitry ny Isiraely: Babylona zanakavavy dia tahaka ny famoloana amin'ny andro anosena azy; Ary raha mbola tsy toy inona dia ho avy ny andro hijinjana azy.

34 Efa lanin'i Nebokadnezara, mpanjakan'i Babylona izahay; Naringany izahay; Napetrany toy ny vata tsy misy entana izahay; Nateliny toy ny fitelin'ny mamba izahay; Nivokisan'ny kibony ny zava-piko, Ka dia nandroaka ahy izy.

35 Aoka ny mponina ao Ziona hanao hoe: Hanody an'i Babylona anie ny loza nanjo ahy sy ny nofoko! Ary aoka Jerosalema hanao hoe: Hanody ny mponina any Kaldea anie ny rako!

36 Koa izao no lazain'i Jehovah: Indro, hisolo vava anao amin'ny adinao Aho Sady hanao famaliana ho anao, ary horitiko ny ranomasiny, Sy hataoko tankina ny loharanony.

37 Ary Babylona ho tonga korontam-bato, Ho fonenan'ny amboadia,[Na: jakala.] Ho figagana sy ho zavatra mampisitrisitra, Ka tsy hisy mponina.

38 Hiara-mierona toy ny liona tanora izy; Hikaonkaona toy ny zana-diona izy.

39 Raha mbola liana izy, dia hanaovako fanasana ho azy, Ka hataoko mamo izy mba hiravoravo, Dia hatory amin'ny torimaso mandrakizay izay ka tsy hifoha intsony, hoy Jehovah.

40 Hampidiniko ho any amin'ny famonoana toy ny zanak'ondry izy, Sy toy ny ondrilahy mbamin'ny osilahy.

41 Endrey! afaka Sesaka![Sesaka = Babela.] Ary azo ilay fidčran'ny tany rehetra, Endrey! tonga figagana any amin'ny firenena Babylona.

42 Ny ranomasina nanafotra an'i Babylona; Voasaron'ny habetsahan'ny onjany izy,

43 Ny tanānany dia lao Sy karankaina ary tani-hay, Dia tany tsy onenan'olona sady tsy misy zanak'olombelona mamaky eo.

44 Ary Bela dia hampijaliko any Babylona, Ka hasaiko haloany izay nateliny; Ary ny firenena tsy hitanjozotra hankany aminy intsony; Ny māndan'i Babylona dia hirodana.

45 Mivoaha avy ao afovoany hianareo, ry oloko, Ary samia mamonjy ny ainareo avy hianareo, Mba tsy ho azon'ny firehetan'ny fahatezeran'i Jehovah.

46 Ary fandrao ketraka ny fonareo, Ka matahotra hianareo noho ny tsaho miely amin'ny tany; Fa amin'ny iray taona dia hisy tsaho, ary amin'ny taona manaraka indray dia mbola hisy tsaho ihany koa Sy loza amin'ny tany, Dia mpanapaka mamely mpanapaka.

47 Koa, indro, avy ny andro Hamaliako ny sarin-javatr'i Babylona; Ho menatra ny taniny rehetra; Ary ny fatiny rehetra dia hiampatrampatra eo aminy.

48 Ny lanitra sy ny tany sy izay rehetra ao aminy dia hihoby noho ny amin'i Babylona, Satria tonga ao aminy avy any avaratra ireo mpandringana, hoy Jehovah.

49 Toy ny nampiampatramparan'i Babylona ny faty tamin'ny Isiraely, Dia ho toy izany hiampatramparan'ny faty amin'ny tany rehetra noho ny amin'i Babylona.

50 Hianareo izay tsy voan'ny sabatra, Mialā, fa aza mijanona; Tsarovy Jehovah, raha mbola lavitra hianareo, Ary aoka ho mby ao an-tsainareo Jerosalema.

51 Menatra izahay, fa efa nandre latsa; Manarona ny atrehinay ny henatra; Fa ny hafa firenena no niditra teo amin'ny fitoerana masina amin'ny tranon'i Jehovah.

52 Koa, indro, avy ny andro, hoy Jehovah, Izay hamaliako ny sarin-javatra voasokitra ao koa; Ary hitoloko eran'ny taniny rehetra ny voatrobaka.

53 Na dia miakatra any an-danitra aza Babylona, Ary na dia ataony mafy aza ny fitoerana avo izay heriny, Dia avy amiko no hihavian'ny mpandringana azy, hoy Jehovah;

54 Injany! misy feo mitaraina avy any Babylona sy fandringanana be avy any amin'ny tanin'ny Kaldeana!

55 Fa Jehovah no mandrava an'i Babylona Sy mampitsahatra ny fihorakorahana eo aminy, Ary hirohondrohona toy ny rano be ny onjany, Eny, re tokoa ny feon'ny firohondrohony.

56 Fa tonga ao aminy, dia ao Babylona, ny mpandringana, Ary voasambotra ny lehilahy maheriny; Tapatapaka avokoa ny tsipėkany; Satria Jehovah dia Andriamanitry ny famaliana ka hamaly tokoa.

57 Ary hataoko mamo ny mpanapaka azy sy ny olon-kendriny, Ny governorany sy ny lefiny ary ny olo-maheriny; Ary hatory amin'ny torimaso mandrakizay izy ka tsy hifoha intsony, Hoy ny Mpanjaka, -- Jehovah, Tompon'ny maro, no anarany.

58 Izao no lazain'i Jehovah, Tompon'ny maro! Ny mānda malalaka any Babylona dia horavana tokoa hatramin'ny fanorenany, Ary ny vavahadiny avo hodorana amin'ny afo. Ka dia ho nisasatra foana ny firenena, Ary ny olona ho nisasatra ho an'ny afo ka ho reraka.

59 Ny teny izay nandidian'i Jeremia mpaminany an'i Seraia, zanak'i Neria, zanak'i Mahaseia, fony izy nandeha niaraka tamin'i Zedekia, mpanjakan'ny Joda, ho any Babylona tamin'ny taona fahefatra nanjakany. Fa Seraia no lehiben'ny mpanorin-dasy.

60 Ary nosoratan'i Jeremia teo amin'ny boky iray ny loza rehetra izay hanjo an'i Babylona, dia ireo teny rehetra ireo, izay voasoratra ny amin'i Babylona.

61 Ary hoy Jeremia tamin'i Seraia: Rehefa tonga any Babylona hianao, dia tandremo tsara mba hovakinao ireo teny rehetra ireo,

62 ka manaova hoe: Jehovah ô, Hianao no niteny hamely ity tany ity handringana azy, ka tsy hisy hitoetra eto, na olona na biby, fa ho tany lao mandrakizay izy.

63 Ary rehefa tapitra ny famakianao ity boky ity, dia asio vato afehy aminy, ary atsipazo ao Eofrata izy,

64 ka ataovy hoe: Toy izao no hilentehan'i Babylona ka tsy hifongarany intsony noho ny loza hataoko mihatra aminy, ka dia ho reraka izy. Hatreto no tenin'i Jeremia.
