1 ARY rehefa antitra Isaka, ary pahina ny masony ka tsy nahita, dia niantso an'i Esao lahimatoany izy ka nanao taminy hoe: Anaka; ary hoy izy taminy kosa: Inty aho.

2 Ary hoy izy: Indro fa efa antitra aho, ka tsy fantatro izay andro hahafatesako;

3 koa ankehitriny, masina hianao, alao ny fitifiranao dia ny tranon-jąna-tsipikanao sy ny tsipi­kanao, ary mankanesa any an-tsaha, ka ihazao aho;

4 ary anaovy hanim-py aho araka ilay tiako, ka ento aty amiko hohaniko, mba hitso­fan'ny fanahiko rano anao, dieny tsy mbola maty aho.

5 Ary Rebeka nandre an'Isaka niteny tamin'i Esao zanani-lahy. Ary dia lasa nan­kany an-tsaha Esao nitady haza ho entiny.

6 Ary Rebeka niteny tamin'i Jakoba zanani­lahy ka nanao hoe: Indro, efa reko ny rainao niteny tamin'i Esao rahalahinao nanao hoe:

7 Ihazao aho, ka anaovy hanim-py hohaniko; dia hitso-drano anao aho eo anatrehan'i Jehovah, dieny tsy mbola maty aho.

8 Koa ankehitriny, anaka, araho ny teniko amin'izay asaiko ataonao.

9 Mankanesa kely any amin'ny ondry aman-osy, ka analao zanak'osy roa tsara aho; dia hataoko hanim-py ho an'ny rainao araka ilay tiany izany;

10 ary dia ho entinao any amin'ny rainao hohaniny, mba hitsofany rano anao, dieny tsy mbola maty izy.

11 Fa hoy Jakoba tamin-dRebeka reniny: Indro, Esao rahalahiko dia lehilahy voloina, fa izaho lehilahy malambo hoditra kosa;

12 ary angamba hitsapa ahy ikaky, dia ho toy ny mpanandoka eo imasony aho ka hahatonga ozona amiko, fa tsy tso-drano.

13 Ary hoy ny reniny taminy: Aoka ho ahy ihany anaka, ny ozona ho anao; araho ihany ny teniko, ka mandehana, itondray aho.

14 Dia nandeha izy ka naka, ary nitondra tao amin'ny reniny; ary ny reniny kosa dia nanao hanim-py araka ilay tian'ny rainy.

15 Ary nalain-dRebeka ny fitafian'i Esao lahimatoany, dia ny tsara izay efa notehiriziny tao an-trano, ka nampitafiny an'i Jakoba zanany faralahy.

16 Ary ny hoditry ny zanak'osy dia nafonony ny tąnany sy ny malambo­lambo amin'ny vozony;

17 dia natolony teo an-tąnan'i Jakoba zanany ny hanim-py sy ny mofo izay efa namboariny.

18 Ary Jakoba nankany amin'ny rainy ka nanao hoe: Ry ikaky ō! ary hoy kosa izy: Inty aho; iza moa hianao, anaka?

19 Ary hoy Jakoba tamin-drainy: Izaho no Esao zanakao lahimatoa; efa nanao araka izay nasainao natao­ko aho; masina hianao, miarena, dia mipe­traha, ka hano ny hazako, mba hitsofan'ny fanahinao rano ahy.

20 Ary hoy Isaka tamin'ny zanany: Nanao ahoana, anaka, no dia nalaky nahazo toy izany hianao? Ary hoy izy: Satria Jehovah Andriamanitrao no nampahazo ahy.

21 Ary hoy Isaka tamin'i Jakoba; Mba manatona kely hoe hitsapako anao, anaka, hahafantarako na Esao zanako tokoa hianao, na tsia.

22 Ary Jakoba nanatona an'Isaka rainy, ary izy dia nitsapa azy ka nanao hoe: Ny feo dia feon'i Jakoba, fa ny tąnana dia tąnan'i Esao.

23 Ary tsy nahafantatra azy izy, satria voloina tahaka ny tanan'i Esao rahalahiny ny tąnany; dia notsofiny rano izy.

24 Ary hoy izy: Hianao tokoa moa no Esao zanako? Dia hoy izy: Izaho no izy.

25 Ary hoy kosa Isaka: Arosoy eto anoloako ary izato hazan'ny zanako hihinanako, mba hitsofan'ny fanahiko rano anao. Ary dia narosony teo anoloany, ka dia nihinana izy; ary nitondrany divay izy, dia nisotro.

26 Ary hoy Isaka rainy taminy: Mba mana­tona kely ka manoroha ahy, anaka.

27 Dia nanatona izy ka nanoroka azy; ary Isaka na­ndre ny fofon'ny fitafiany, dia nitso-drano azy ka nanao hoe: E! ny fofon'ny zanako. Dia tahaka ny fofon'ny saha izay nota­hin'i Jehovah.

28 Ary hanomezan'Andriamanitra anao anie ny andon'ny lanitra sy ny tsiron'ny tany, ary vary sy ranom-boaloboka betsaka.

29 Hanompo anao anie ny firenena maro, Ary hiankohoka eo anatrehanao ny firenena samy hafa. Ho tompon'ny rahalahinao anie hianao, ary aoka hiankohoka eo anatrehanao ny zanaky ny reninao. Ho voaozona anie izay rehetra manozona anao, ary hohasoavina anie izay manisy soa anao.

30 Ary rehefa vita ny nitsofan'Isaka rano an'i Jakoba, ary vao nidify Jakoba teo ana­trehan'Isaka rainy, dia niditra kosa Esao rahalahiny avy nihaza.

31 Ary izy koa nanao hanim-py ka nitondra azy tao amin'ny rainy; ary hoy izy tamin'ny rainy: Aoka hiarina ny raiko ka hihinana amin'ny hazan'ny zanany, mba hitsofan'ny fanahinao rano ahy.

32 Fa hoy Isaka rainy taminy: Iza indray moa hia­nao ? Ary hoy izy: Izaho no Esao zanakao lahimatoa.

33 Ary toran-kovitra indrindra Isaka ka nanao hoe: Iza ary ilay naka haza ka nitondra teto amiko, ary efa nihinanako izany rehetra izany, fony tsy mbola tonga hianao, ka efa notsofiko rano izy; eny, hotahina tokoa izy.

34 Raho vao ren'i Esao ny tenin'ny rainy, dia nitaraina mafy dia mafy izy ka nanao ta­miny hoe: Mba tsofy rano re aho, dia izaho koa, ry ikaky ō.

35 Ary hoy rainy: Tonga ny rahalahinao nanandoka ka nahalasa ny tso­dranonao.

36 Dia hoy Esao: Moa tsy mandia va ny anarany hoe Jakoba? fa efa namingana ahy indroa izy izao: ny fizokiako efa nalainy; ary, indro, ankehitriny lasany koa ny tsodranoko. Ary hoy kosa izy: Tsy mba nitahiry tso-drano ho ahy va hianao?

37 Dia namaly Isaka ka nanao tamin'i Esao hoe: Indro, efa nataoko ho tomponao izy, ary ny rahalahiny rehetra nomeko ho mpanompony; ary vary sy ranom-boaloboka no namelomako azy; koa inona indray no hataoko aminao, anaka?

38 Ary hoy Esao tamin'ny rainy: Tso-drano iray ihany va no anao, ry ikaky? mba tsofy rano re aho, dia izaho koa, ry ikaky ō. Ary Esao dia nanandratra ny feony ka nitomany.

39 Dia namaly Isaka rainy ka nanao taminy hoe: Indro, tsy ho amin'ny tsiron'ny tany ny fonenanao, ary tsy ho amin'ny andon'ny lanitra avy any ambony;

40 Fa ny sabatrao no hivelomanao, ary ny rahalahinao no hotompoinao; kanefa, raha mby amin'izay andro hahafahanao. Dia hotapahinao ny ziogany ho afaka amin'ny vozonao.

41 ARY Esao nanao fo-lentika tamin'i Jakoba noho ny tso-drano izay nataon-drainy taminy; dia hoy Esao anakampo: Efa antomotra ny andro hisaonana an'ikaky, dia hamono an'i Jakoba rahalahiko aho.

42 Ary nisy nanambara tamin-dRebeka izany tenin'i Esao zanany lahimatoa izany; dia naniraka nampaka an'i Jakoba zanany faralahy izy ka nanao taminy hoe: Indro, Esao rahalahinao mikasa hamaly ny nataonao ka hamono anao.

43 Ary ankehitriny, anaka, araho ny teniko; miainga ka mandosira ho any Harana, dia any amin'i Labana anadahiko.

44 Ary mitoera any aminy andro vitsivitsy mandra-pahafaky ny fahatezeran'ny rahala­hinao,

45 eny, mandra-pahafaky ny fahateze­ran'ny rahalahinao aminao, ka ho hadinony izay nataonao taminy; dia haniraka aho ka hampaka anao any; hataoko ahoana no famoy anareo mirahalahy indray andro?

46 Ary hoy Rebeka tamin'Isaka: Tsy te-ho velona aho noho ireny zanakavavin'ny Hetita; raha maka vady amin'ny zanaka vavin'ny Hetita Jakoba, tahaka ireto izay avy amin'ny zazavavy tompon-tany koa hataoko inona ny aiko ?
