1 Ary Namàna, komandin'ny miaramilan'ny mpanjakan'i Syria, dia olona lehibe teo anatrehan'ny tompony sady nanan-kaja, satria izy no namonjen'i Jehovah an'i Syria; ary lehilahy mahery izy, nefa kosa boka.

2 Ary ny Syriana nivoaka nanao an-tokony ka nitondra ny zazavavy kely anankiray babo avy tany amin'ny tanin'ny Isiraely; ary nanompo ny vadin'i Namàna io.

3 Ary hoy io tamin'ny tompovaviny : Enga anie ka mba ao amin'ny mpaminany izay any Samaria ny tompoko ! dia hahasitrana azy amin'ny habokany izy.

4 Ary niditra Namàna ka nilaza tamin'ny tompony hoe : Izany ka izany no nolazain'ilay zazavavy izay avy tany amin'ny tanin'ny Isiraely.

5 Dia hoy ny mpanjakan'i Syria : Andeha ary mandeha, fa hampitondra taratasy ho any amin'ny mpanjakan'ny Isiraely aho. Dia lasa izy sady nitondra talenta volafotsy folo sy volamena enina arivo sekely ary akanjo impolo miova teny an-tànany.

6 Ary izy nitondra ny taratasy ho any amin'ny mpanjakan'ny Isiraely nanao hoe : Ary raha tonga aty aminao ity taratasy ity, dia ho fantatrao fa efa nampandeha an'i Namàna mpanompoko aho hankaty aminao, koa sitrano amin'ny habokany izy.

7 Ary nony efa novakin'ny mpanjakan'ny Isiraely ny taratasy, dia nandriatra ny fitafiany izy ka nanao hoe : Andriamanitra va aho ka hahafaty na hahavelona, no anirahan'ilehiny aty amiko mba hahasitrana olona amin'ny habokany ? Koa maśna hianareo, fantaro sy izahao fa mila ady amiko mihitsy izy.

8 Ary rehefa ren'i Elisa, lehilahin'Andriamanitra, fa nandriatra ny fitafiany ny mpanjakan'ny Isiraely, dia naniraka tany amin'ny mpanjaka izy ka nanao hoe : Nahoana no nandriatra ny fitafianao hianao ? Aoka izy hankaty amiko, dia ho fantany fa misy mpaminany tokoa ao amin'ny Isiraely.

9 Ary dia nandeha Namàna nitondra ny soavaliny sy ny kalesiny ka nijanona teo am-baravaran'ny tranon'i 'Elisa.

10 Ary Elisa naniraka olona tany aminy hilaza hoe : Mandehana, mandroa impito ao Jordana, dia hody aminao indray ny nofonao, ka hadio hianao.

11 Fa tezitra Namàna, dia lasa ka nanao hoe : Indro, nataoko fa hivoaka hankaty amiko mihitsy izy ka hitsangana ary hiantso ny anaran'i Jehovah Andriamaniny sady hanevaheva ny tànany eo ambonin'ny aretina ka hahasitrana ny boka.

12 Tsy tsara noho ny ranon'ny Isiraely rehetra va Abana sy Farpara, onin'i Damaskosy ? Tsy mahazo mandro ao amin'ireo va aho ka hadio ? Dia nihodina izy ka lasa an-katezerana.

13 Dia nanatona ny mpanompony ka niteny taminy hoe : Ry ikaky ô, na dia zavatra lehibe aza no nasain'ny mpaminany ho nataonao, moa tsy mba ho nataonao va izany ? koa mainka va, raha hoy izy aminao : Mandroa, dia hadio hianao ?

14 Dia nidina izy ka nisitrika tao Jordana impito araka ny tenin'ny lehilahin'Andriamanitra, ary ny nofony dia tonga tahaka ny nofon-jazakely indray, ka nadio izy.

15 Ary niverina nankao amin'ny lehilahin'Andriamanitra izy mbamin'izay rehetra nanaraka azy, dia tonga tao ary nitsangana teo anatrehany ka nanao hoe : Indro, fantatro fa tsy misy Andriamanitra amin'ny tany rehetra, afa-tsy ato amin'ny Isiraely ihany; koa maśna hianao, raiso ny saotra aterin'ny mpanomponao.

16 Fa hoy izy : Raha velona koa Jehovah, Izay itsanganako eo anatrehany, tsy handray mihitsy aho. Ary nanery azy handray izy; fa tsy nety Elisa.

17 Ary hoy Namàna : Maśna hianao, moa tsy homena tany zakan'ny ampondra roa va izaho mpanomponao ? fa ny mpanomponao tsy mba hanatitra fanatitra dorana na fanatitra hafa intsony ho an'ny andriamani-kafa, fa ho an'i Jehovah ihany.

18 Nefa ny amin'izao zavatra izao dia aoka havelan'i Jehovah ny heloky ny mpanomponao : raha ny tompoko miditra ao an-tranon-dRimona hiankohoka ao ary mitehina amin'ny tànako, ka mba miankohoka ao an-tranon-dRimona aho, -- raha miankohoka ao aho, Jehovah anie hamela ny heloky ny mpanomponao amin'izany zavatra izany.

19 Ary hoy izy taminy : Mandehana soa aman-tsara. Ary dia niala taminy izy ka lasa lavidavitra.[Heb. kibra iray, anaram-pandrefesana tokony ho maily iray.]

20 Fa hoy Gehazy, zatovon'i Elisa, lehilahin'Andriamanitra : Indro, ny tompoko namela fotsiny ity Namàna Syriana[Heb. Aramiana.] ity ka tsy nandray tamin'ny tànany izay zavatra nentiny; fa raha velona koa Jehovah, dia hihazakazaka hanaraka azy aho ka handray zavatra aminy.

21 Ka dia lasa Gehazy nanaraka an'i Namàna. Ary nony tazan'i Namàna avy mihazakazaka manaraka azy izy, dia niala faingana tamin'ny kalesy hitsena azy izy ka nanao hoe : Tsara ihany va ?

22 Ary hoy izy : Tsara ihany; kanefa ny tompoko naniraka ahy hilaza hoe : Indro ankehitriny misy zatovo roa lahy amin'ny zanaky ny mpaminany tonga aty amiko avy any amin'ny tany havoan'i Efraima; koa maśna hianao, omeo talenta volafotsy sy fitafiana indroa miova izy.

23 Ary hoy Namana : Aoka handray talenta roa hianao. Ary nanery azy izy sady namehy talenta volafotsy roa tao anaty kitapo roa mbamin'ny fitafiana indroa miova, ka nampitondrainy ny zatovony roa lahy izany; ary nitondra izany teo alohany ireo.

24 Fa nony tonga tao amin'ny havoana izy, dia nalainy teny an-tànany izany ka napetrany tao an-trano; dia nampandehaniny ireo, ka dia lasa izy.

25 Fa Gehazy kosa niditra ka nitsangana teo anatrehan'ny tompony. Ary hoy Elisa taminy : Avy taiza hianao, ry Gehazy ? Dia hoy izy : Tsy avy taiza tsy avy taiza ny mpanomponao.

26 Fa hoy kosa Elisa taminy : Tsy niaraka taminao ihany va ny foko tamin'ilay nihodina niala tamin'ny kalesy hitsena anao ralehilahy ? Moa andro fandraisam-bola, na fandraisana fitafiana, na taninoliva, na tanimboaloboka, na ondry aman-osy, na omby, na ankizilahy, na ankizivavy va izao ?

27 Koa ny habokan'i Namàna dia hiraikitra aminao sy ny taranakao mandrakizay. Ary niala teo anatrehany izy ka, indro, boka fotsy toy ny orampanala.
