1 ARY Jehovah niteny tamin'i Mosesy ka nanao hoe:

2 Hamasino ho Ahy ny lahimatoa rehetra, dia izay voalohan-teraka rehetra eo amin'ny Zanak'Isiraely, na olona na biby fiompy: Ahy ireny.

3 Dia hoy Mosesy tamin'ny olona: Tsarovy izao andro izao, izay nivoahanareo avy tany Egypta, tamin'ny trano nahandevozana, fa tamin'ny tānana mahery no nitondran'i Jehovah anareo nivoaka avy tany; koa aza misy mihinana izay misy masirasira.

4 Izao andro amin'ny volana Abiba izao no ivoa­hanareo

5 Ary raha hitondra anao Jehovah ho any amin'ny tanin'ny Kananita sy ny Hetita sy ny Amorita sy ny Hivita ary ny Jebosita, izay nianianany tamin'ny razanao homena anao, dia tany tondra-dronono sy tantely, dia hanao izany fanompoana izany hianao amin'izao volana izao.

6 Hafitoana no hihinananao mofo tsy misy masirasira, ary amin'ny andro fahafito dia hisy andro firavoravoana ho an'i Jehovah.

7 Ny mofo tsy misy masirasira hohanina mandritra ny hafitoana; ary tsy hisy eo aminao izay mofo misy masirasira, ary tsy hisy izay masirasira akory ao aminao eny amin'ny taninao rehetra.

8 Dia hambaranao amin'ny zanakao amin'izany andro izany hoe: Noho ny nataon'i Jehovah tamiko tamin'ny nivoahako avy tany Egypta no anaovako izao.

9 Dia ho famantarana ho anao eo amin'ny tānanao ary ho fampahatsia­rovana eo ambonin'ny handrinao izany, mba ho ao am-bavanao ny lalān'i Jehovah: fa tānana mahery no nitondran'i Jehovah anao nivoaka avy tany Egypta.

10 Dia tandremo amin'ny fotoany isan-taona izao lalāna izao.

11 Ary raha hitondra anao Jehovah ho any amin'ny tanin'ny Kananita araka izay nianianany taminao sy ny razanao, ka homeny anao izany,

12 dia hatokanao ho an'i Jehovah izay voalohan-teraka rehetra: ny voalohan-te­raky ny biby fiompy rehetra izay anananao, dia ho an'i Jehovah ny lahy rehetra;

13 ary ny voalohan-teraky ny boriky dia hosoloanao zanak'ondry; fa raha tsy hanolo azy hianao, dia hofolahinao ny vozony; ary ny lahimatoa rehetra amin'ny olona eo amin'ny zanakao dia havotanao.

14 Ary raha hanontany anao ny zanakao amin'ny andro ho avy ka hanao hoe: Inona no anton'izao? dia holazainao aminy hoe: Tānana mahery no nitondran'i Jehovah antsika nivoaka avy tany Egypta, tamin'ny trano nahandevozana;

15 ary raha nanamafy ny fony ka tsy nandefa antsika Farao, dia novonoin'i Jehovah ny lahimatoa rehetra tany amin'ny tany Egypta, hatramin'ny lahimatoan'ny olona ka hatramin'ny voalohan-teraky ny biby; koa izany no anaterako ho an'i Jehovah ny lahy voalohan-teraka rehetra, fa ny lahimatoa rehetra amin'ny zanako dia soloako.

16 Ary ho famantarana eo amin'ny tānanao sy ho fehy eo ambonin'ny handri­nao izany; fa tānana mahery no nitondran'i Jehovah antsika nivoaka avy tany Egypta.

17 ARY rehefa nalefan'i Farao ny olona, dia tsy mba nentin'Andriamanitra tamin'ny lālana nankany amin'ny tanin'ny Filistina izy, na dia akaiky aza izany; fa hoy Andriamanitra: Andrao hanenina ny olona, raha mahita ady, ka hiverina any Egypta.

18 Fa nentin'Andriamanitra nivily ho amin'ny lālana mahazo any an-efitra amoron'ny Ranomasina Mena ny olona; ary voaomana hiady ny fiakatry ny Zanak'Isiraely avy tany amin'ny tany Egypta.

19 Ary nentin'i Mosesy niaraka taminy ny taolan'i Josefa, satria Josefa efa nampianiana dia nampianiana ny Zanak'Isiraely ka nanao hoe: Hamangy anareo tokoa Andriamanitra, dia hitondra ny taolako hiala aty miaraka aminareo hianareo.

20 Dia nifindra niala tao Sokota izy ka nito­by tao Etama teo an-tsisin'ny efitra.

21 Ary Jehovah nandeha teo alohany tamin'ny andri-rahona raha antoandro hitari-dālana azy, ary tamin'ny andri-afo nony alina ho fahazavana ho azy, handehanany andro aman-alina.

22 Ny andri-rahona tsy niala teo alohan'ny olona raha antoandro, na ny andri-afo nony alina.
