1 Ary hoy ny lehilahy amin'ny Efraima tamin'i Gideona : Ahoana izao zavatra nataonao izao, no tsy nantsoinao izahay, raha nandeha niady tamin'ny Midiana hianao ? Dia nanome tsiny azy mafy ireo.

2 Fa hoy Gideona taminy : Zinona izao nataoko izao, raha oharina amin'izay nataonareo ? Tsy tsara va ny fitsimponam-boalobok'i Efraima noho ny fiotazam-boalobok'i Abiezera ?

3 Teo an-tànanareo no nanoloran'Andriamanitra ny andrianan'ny Midiana, dia Oreba sy Zeba; ary inona no azoko atao, raha oharina amin'ny nataonareo 'Ary rehefa nilaza izany teny izany Gideona, dia nitony ny fahatezeran'ireo taminy.

4 Ary Gideona nankany Jordana, ka nita izy sy ny telon-jato lahy teo aminy, na dia efa reraka aza, mbola nanenjika ihany.

5 Ary hoy izy tamin'ny mponina tao Sokota : Maśna hianareo, mba omeo mofo ny olona manaraka ahy, fa reraka izy, ary izaho manenjika an'i Zebaha sy Zalmona, mpanjakan'ny Midiana.

6 Fa hoy ireo andrianan'i Sokota : Moa efa voahazon'ny tànanao ankehitriny va ny tànan'i Zebaha sy Zalmona, no homenay mofo ny miaramilanao ?

7 Dia hoy Gideona : Rehefa voatolotr'i Jehovah eo an-tànako Zehaba sy Zalmona, dia handalasiko amin'ny tsilo avy any an-efitra sy ny sampi-vato ny tenanareo.

8 Ary niakatra avy teo izy ka nankany Penoela, dia nanao teny tahaka izany koa tamin'ny olona tao; ary ny mponina tao Penoela koa dia namaly azy tahaka ny navalin'ny mponina tao Sokota ihany.

9 Dia niteny tamin'ny mponina tao Penoela izy ka nanao hoe : Raha tafaverina soa aman-tsara aho, dia horavako ity tilikambo ity.

10 Ary Zebaha sy Zalmona dia tonga tao Karkora mbamin'ny miaramila teo aminy, tokony ho dimy arivo sy iray alin-dahy, dia izay sisa rehetra tamin'ny miaramila rehetra an'ny zanaky ny atsinanana; ary ny maty kosa dia roa alina sy iray hetsy, samy lehilahy mpitan-tsabatra avokoa ireo.

11 Ary Gideona niakatra tamin'ny làlan'ny mpitoetra an-day, atsinanan'i Noha sy Jogbeha, ka dia namely ny toby, raha mbola ilay tsy nanampo iny ny olona.

12 Dia nandositra Zebaha sy Zalmona, fa efa nampihorohoroiny avokoa ny toby rehetra.

13 Dia niverina avy tamin'ny ady Gideona, zanak'i Joasy, avy teo amin'ny fiakarana Heresa;

14 ary nisambotra zatovo tamin'ny mponina tao Sokota izy ka nanontany azy; dia nosoratan'ilay zatovo ny anaran'ny andrianan'i Sokota sy ny loholona tao, ka fito amby fito-polo lahy izy.

15 Ary Gideona dia nankany amin'ny mponina tao Sokota ka nanao hoe : Indreo Zebaha sy Zalmona, izay efa nandatsanareo ahy hoe : Moa efa voahazon'ny tànanao ankehitriny va ny tànan'i Zebaha sy Zalmona, no homenay mofo ny olonao efa reraka ?

16 Dia naka ny loholona tao an-tanàna izy ary tsilo avy tany an-efitra sy sampivato, ka ireny no namaizany ny mponina tao Sokota.

17 Ary nandrava ny tilikambo tao Penoela koa izy ka namono ny lehilahy tao an-tanàna.

18 Dia hoy izy tamin'i Zebaha sy Zalmona : Lehilahy toy inona ange izay novonoinareo tany Tabara 'Ary hoy izy roa lahy : Tahaka anao ihany izy. Nitarehin-janak'Andriana avokoa izy rehetra.

19 Ary hoy izy : Rahalahiko, zanaky ny reniko, ireo. Raha velona koa Jehovah, dia tsy mba hovonoiko hianareo, raha novelominareo ireo.

20 Ary hoy izy tamin'i Jatera lahimatoany : Mitsangàna, ka vonoy izy roa lahy. Fa ilay zatovo tsy nanatsoaka ny sabany, fa natahotra, satria mbola tanora fanahy izy.

21 Ary hoy Zebaha sy Zalmona : Aoka hianao no hitsangana hamely anay; fa araka ny toetry ny olona ihany ny heriny. Dia nitsangana Gideona ka namono an'i Zebaha sy Zalmona ary naka ny ravaka sarim-bolan-tsinana, izay teo amin'ny vozon'ny ramevany.

22 Dia hoy ny lehilahy amin'ny Isiraely tamin'i Gideona : Manapaha anay hianao sy ny zanakao ary ny zafinao; fa efa namonjy anay tamin'ny tànan'ny Midiana hianao.

23 Fa hoy Gideona taminy : Tsy hanapaka anareo aho, ary tsy hanapaka anareo koa ny zanako; Jehovah ihany no hanapaka anareo.

24 Ary hoy koa Gideona taminy : Zavatra iray loha monja no hany mba angatahiko aminareo; aoka samy hanome ahy ny kavina izay avy amin'ny babony avy hianareo (fa nanana kavim-bolamena ireny, satria Isimaelita).

25 Dia hoy kosa ny olona : Eny, fa homenay tokoa izany. Dia namelatra lamba ny olona, ka samy nanipy ny kavina izay avy tamin'ny babony teo.

26 Ary ny lanjan'ny kavim-bolamena nangatahiny dia sekely volamena fiton-jato amby arivo, afa-tsy ny ravaka sarim-bolan-tsinana sy ny kavina voavola sy ny lamba volomparasy, izay teny amin'ireo mpanjakan'ny Midiana, ary ny rojo, izay teny amin'ny vozon'ny ramevany.

27 Dia nataon'i Gideona efoda ireo, ka nataony tao an-tanànany, dia tao Ofra; ary ny Isiraely rehetra nankany nijangajanga nanaraka izany efoda izany; ary tonga fandrika tamin'i Gideona sy ny ankohonany izany.

28 Dia resy teo anoloan'ny Zanak'Isiraely ny Midiana ka tsy nahatraka ny lohany intsony. Dia nandry efa-polo taona ny tany tamin'ny andron'i Gideona.

29 Dia nandeha Jerobala, zanak'i Joasy, ka nitoetra tao an-tranony.

30 Ary Gideona nanan-janaka fito-polo lahy izay naterany; fa maro vady izy.

31 Ary ny vaditsindranony, izay tany Sekema, dia niteraka zazalahy taminy koa, ka ny anarany nataony hoe Abimeleka.

32 Dia maty Gideona, zanak'i Joasy, rehefa tratrantitra tsara, ka nalevina tao amin'ny fasan'i Joasy rainy tao Ofran'ny Abiezrita izy.

33 Ary rehefa maty Gideona, dia nijangajanga nanaraka ireo Bala indray ny Zanak'Isiraely ka nanao an'i Bala-berita ho andriamaniny.

34 Ary ny Zanak'Isiraely tsy nahatsiaro an'i Jehovah Andriamaniny, Izay efa namonjy azy tamin'ny fahavalony rehetra manodidina,

35 sady tsy nanao soa tamin'ny taranak'i Jerobala (na Gideona), araka izay soa rehetra nataon'i Gideona tamin'ny Isiraely, izy.
