1 Ary ilay Anjelin'i Jehovah niakatra avy tany Gilgala ka nankany Bokima, dia nanao hoe : Nitondra anareo niakatra avy tany Egypta Aho ka nampiditra anareo ato amin'ny tany izay nianianako tamin'ny razanareo homena azy, ka hoy Izaho : Tsy hanatsoaka ny fanekeko taminareo Aho mandrakizay;

2 koa aza manao fanekena amin'ny tompon-tany hianareo, fa ravao ny alitarany; kanefa tsy nihaino ny feoko hianareo; koa inona moa izao nataonareo izao ?

3 Ary hoy Izaho indray : Tsy handroaka azy eo anoloanareo Aho; fa ho tsilo eo amin'ny tehezanareo sy ho fandrika aminareo ny andriamaniny.

4 Ary nony niteny izany teny izany tamin'ny Zanak'Isiraely rehetra ilay Anjelin'i Jehovah, dia nanandratra ny feony ny vahoaka ka nitomany.

5 Ary ny anaran'izany tany izany dia natao hoe Bokima; ary namono zavatra teo izy hatao fanatitra ho an'i Jehovah.

6 Ary rehefa nampodin'i Josoa ny vahoaka, dia nandeha ho any amin'ny lovany avy ny Zanak'Isiraely rehetra handova ny tany.

7 Ary nanompo an'i Jehovah ny vahoaka tamin'ny andro rehetra niainan'i Josoa sy tamin'ny andro rehetra niainan'ny loholona izay velona taorian'i Josoa, dia ireo izay efa nahita ny asa lehibe rehetra nataon'i Jehovah ho an'ny Isiraely.

8 Ary maty Josoa, zanak'i Nona, mpanompon'i Jehovah, rehefa folo amby zato taona ny androny.

9 Dia nalevina tao amin'ny fari-tanin'ny lovany izy, dia tao Timnata-heresa, any amin'ny tany havoan'i Efraima, avaratry ny tendrombohitra Gasa.

10 Ary izany taranaka rehetra izany koa dia voaangona any amin'ny razany; ary taranaka hafa, izay tsy nahalala an'i Jehovah na ny asa efa nataony ho an'ny Isiraely, no nitsangana nandimby azy.

11 Ary nanao izay ratsy eo imason'i Jehovah ny Zanak'Isiraely, fa nanompo ireo Bala

12 ka nahafoy an'i Jehovah, Andriamanitry ny razany, Izay nitondra azy nivoaka avy tany amin'ny tany Egypta, ka nanaraka andriamani-kafa amin'ny andriamanitry ny firenena manodidina azy, dia niankohoka teo anatrehany ka nampahatezitra an'i Jehovah.

13 Eny, nahafoy an'i Jehovah izy ka nanompo an'i Bala sy Astarta.

14 Dia nirehitra tamin'ny Isiraely ny fahatezeran'i Jehovah, ka natolony teo an-tānan'ny mpamabo izay namabo azy izy, ary namidiny ho eo an-tānan'ny fahavalony manodidina azy ka tsy nahajanona teo anoloan'ny fahavalony intsony.

15 Na taiza na taiza nivoahany, dia namely azy ny tānan'i Jehovah ka nampahory azy, araka izay efa nolazain'i Jehovah sy araka izay efa nianianany taminy; ka dia ory indrindra izy.

16 Kanefa Jehovah nanangana mpitsara izay namonjy azy tamin'ny tānan'ireo namabo azy.

17 Fa na dia ny mpitsara azy aza dia tsy mba nohenoiny, fa nandeha nijangajanga nanaraka andriamani-kafa izy ka niankohoka teo anatrehany; nivily faingana niala tamin'ny lālana izay nandehanan'ny razany nanaraka ny didin'i Jehovah izy, fa tsy mba nanaraka izany.

18 Ary rehefa nanangana mpitsara ho azy Jehovah, dia nomba izany mpitsara izany Izy ka namonjy ny olona tamin'ny tānan'ny fahavalony tamin'ny andro rehetra niainan'izany mpitsara izany; fa nalahelo azy Jehovah amin'ny fitarainany noho ireo nampahory sy nampalahelo azy.

19 Kanjo nony maty ilay mpitsara, dia nanao ratsy indray izy mihoatra noho ny nataon'ny razany, fa nanaraka andriamani-kafa sy nanompo azy ary niankohoka teo anatrehany izy; tsy nitsahatra tamin'ny fanaony na tamin'ny lālana nanaovany ditra izy.

20 Dia nirehitra tamin'ny Isiraely ny fahatezeran'i Jehovah, ka hoy Izy : Satria nivadika ny fanekeko izay nandidiako ny razany ity firenena ity ka tsy nihaino ny feoko,

21 dia tsy handroaka olona eo anoloany intsony Aho amin'ny firenena izay tsy mbola resy hatramin'ny andro nahafatesan'i Josoa,

22 mba hizahako toetra ny Isiraely amin'ireny, na hitandrina ny lalān'i Jehovah ka handeha amin'izany araka izay nitandreman'ny razany izany izy, na tsia.

23 Dia navelan'i Jehovah ireny firenena ireny ka tsy noroahiny faingana; sady tsy voatolony teo an-tānan'i Josoa ireny.
