1 ARY Jehovah niteny tamin'i Mosesy ka nanao hoe:

2 Amin'ny andro voalo­hany amin'ny volana voalohany dia atsangano ny tabernakelin'ny trano-lay fihaonana.

3 Ary ataovy ao ny fiaran'ny Vavolombelona; dia ahantony ny efitra lamba hanakona ny fiara.

4 Ary ampidiro ny latabatra, ka alaharo izay halahatra eo amboniny; ary ampidiro ny fanaovan-jiro, ka ampireheto ny jiro.

5 Ary ny alitara volamena fandoroana ditin-kazo manitra dia ataovy eo anoloan'ny fiaran'ny Vavolombelona, ary ny varavarana lamba dia ataovy eo amin'ny varavaran'ny tabernakely.

6 Ary ny alitara fandoroana ny fana­titra dorana dia apetraho eo anoloan'ny tabernakelin'ny trano-lay fihaonana.

7 Ary ny tavy dia apetraho eo anelanelan'ny trano-lay fihaonana sy ny alitara, ka asio rano eo anatiny.

8 Ary amboary ny kianja manodidi­na, ka ahantony ny vavahady lamba eo amin'ny vavahadin'ny kianja.

9 Ary alao ny diloilo fanosorana, ka hosory ny tabernakely sy izay rehetra ao, dia hama­sino izy mbamin'ny fanaka rehetra momba azy, ka dia ho masina izy.

10 Ary hosory ny alitara fandoroana ny fanatitra dorana sy ny fanaka rehetra momba azy; ary hamasino ny alitara, dia ho masina indrindra izy.

11 Ary hosory ny tavy sy ny faladiany, ka hamasino izy.

12 Ary ento Arona sy ny zanany hankeo anoloan'ny varavaran'ny trano-lay fihaona­na, ka ampandroy amin'ny rano izy.

13 Ary ampiakanjoy an'i Arona ny fitafiana masina, dia hosory sy hamasino izy, mba ho mpisorona ho Ahy.

14 Ary ento ny zanany, ka ampiakanjoy azy ny akanjo lava.

15 Ary hosory izy, tahaka ny nanosoranao ny rainy, mba ho mpi­sorona ho Ahy; ary ny fanosorana azy dia ho fisoronana mandrakizay ho azy hatramin'ny taranany fara mandimby.

16 Dia nataon'i Mosesy izany: araka izay rehetra efa nandidi­an'i Jehovah azy no nataony.

17 Ary tamin'ny andro voalohany tamin'ny volana voalohany tamin'ny taona faharoa no nananganana ny tabernakely.

18 Ary Mo­sesy nanangana ny tabernakely, dia nametraka ny faladiany sy nanangana ny zanakazony, ary nampiditra ny barany sy nanangana ny andriny.

19 Ary namelatra ny lay teo ambo­nin'ny tabernakely izy, ary ny firakotry ny lay nataony teo amboniny, dia araka izay efa nandidian'i Jehovah an'i Mosesy.

20 Dia nalainy ny Vavolombelona ka na­petrany tao anatin'ny fiara, ary ny bao dia nataony teo amin'ny fiara, ary ny rakotra fanaovam-panavotana dia napetrany teo ambo­nin'ny fiara.

21 Ary ny fiara dia nampidiriny tao amin'ny tabernakely, ka nahantony ny efitra lamba fanakonana hanakona ny fiaran'ny Vavolombelona, dia araka izay efa nandi­dian'i Jehovah an'i Mosesy.

22 Ary ny latabatra dia napetrany teo amin'ny trano-lay fihaonana, dia teo amin'ny lafin'ny tabernakely avaratra, teo ivelan'ny efitra lamba.

23 Ary nandahatra mofo teo amboniny teo anatrehan'i Jehovah izy, dia araka izay efa nandidian'i Jehovah an'i Mosesy.

24 Ary ny fanaovan-jiro dia napetrany teo amin'ny trano-lay fihaonana, tandrifin'ny latabatra, teo amin'ny lafin'ny tabernakely atsimo.

25 Ary nampirehitra ny jiro teo anatrehan'i Jehovah izy, dia araka izay efa nandidian'i Jehovah an'i Mosesy.

26 Ary ny alitara volamena dia nataony teo amin'ny trano-lay fihaonana, teo anoloan'ny efitra lamba;

27 ary nandoro ditin-kazo mani-pofona teo izy, dia araka izay efa nandidian'i Jehovah ah'i Mosesy.

28 Ary ny varavarana lamba dia nataony teo amin'ny varavaran'ny tabernakely;

29 ary ny alitara fandoroana ny fanatitra dorana dia napetrany teo anoloan'ny varavaran'ny tabernakelin'ny trano-lay fihaonana; ary nateriny teo amboniny ny fanatitra dorana sy ny fanatitra hohanina, dia araka izay efa nandidian'i Jebovah an'i Mosesy.

30 Ary ny tavy dia nataony teo anelanelan'ny trano-lay fihaonana sy ny alitara, ka nasiany rano teo anatiny hanasana.

31 Ary teo no nanasan'i Mosesy sy Arona ary ny zanany ny tongony aman-tànany.

32 Raha niditra tao amin'ny trano-lay fihaonana izy, ary raha nanakaiky ny alitara, dia nisasa izy, dia araka izay efa nandidian'i Jehovah an'i Mosesy.

33 Ary natsangany koa ny kianja manodidi­na ny tabernakely sy ny alitara; ary ny vava­hady lamba dia nataony teo amin'ny vavahadin'ny kianja. Dia vitan'i Mosesy ny asa rehetra.

34 Ary ny rahona nanarona ny trano-lay fihaonana, ary ny voninahitr'i Jehovah na­meno ny tabernakely.

35 Ary Mosesy tsy nahazo niditra tao amin'ny trano-lay fihaona­na, satria ny rahona nitoetra teo amboniny, ary ny vonihatr'i Jehovah nameno ny tabernakely.

36 Ary raha niakatra niala tamin'ny taber­nakely ny rahona, dia nifindra ny Zanak'Isi­raely tamin'ny nandehanany rehetra;

37 fa raha tsy niakatra ny rahona, dia tsy nifindra izy, mandra-pihavin'izay andro hiakarany.

38 Fa ny rahon'i Jehovah dia teo ambonin'ny tabernakely nony andro, ary nisy afo teo aminy nony alina, teo imason'ny taranak'Isiraely rehetra, tamin'ny nandehanany rehetra.
