1 ARY Jehovah namangy an'i Saraha araka ilay efa nolazainy, ary dia nataon'i Jehovah tamin'i Saraha araka i1ay efa noteneniny.

2 Dia nanan-anaka Saraha ka nitera­ka zazalahy tamin'i Abrahama, rehefa antitra izy, tamin'ny fotoana izay efa nolazain'Andriamanitra taminy.

3 Ary ny anaran'ny zanany izay teraka, ilay naterak'i Saraha taminy dia nataon'i Abrahama hoe Isaka.

4 Dia noforan'i Abrahama Isaka zanany, rehefa teraka havaloana izy, araka izay efa nandidian'Andriamanitra azy.

5 Ary efa zato taona Abrahama, raha niteraka an'i Isaka zanany izy.

6 Ary hoy Saraha: Efa nampihomehezin'Andriamanitra aho; izay rehetra mandre dia hiara-mihomehy amiko.

7 Ary hoy koa izy: Nampoizin'iza akory moa no hilaza amin'i Abrahama fa hampinono zaza Saraha? kanjo efa niteraka zazalahy taminy aho, rehefa antitra izy.

8 Ary rehefa lehibe ny zaza, dia nota­zana; ary Abrahama nanao fanasana lehibe tamin'ny andro nanotazana an'Isaka.

9 Ary Saraha nahita fa nihomehy ny zanak'i Hagara Egyptiana, izay efa naterany tamin'i Abrahama.

10 Dia hoy izy tamin'i Abraha­ma: Roahy io andevovavy io sy ny zanany; fa ny zanak'io andevovavy io tsy hiray lova amin'ny zanako, dia amin'Isaka.

11 Fa ratsy teo imason'i Abrahama indrindra izany teny izany noho ny amin'ny zanany.

12 Ary hoy Andriamanitra tamin'i Abra­hama: Aoka tsy ho ratsy eo imasonao ny amin'ny zaza sy ny andevovavinao; fa izay rehetra lazain'i Saraha aminao, dia ekeo ny teniny, fa avy amin'Isaka no hantsoina izay taranaka ho anao.

13 Nefa ny zanaky ny ande­vovavy kosa dia hataoko ho firenena, satria terakao ihany izy.

14 Dia nifoha maraina koa Abrahama ka naka mofo sy siny hoditra iray feno rano, ary nomeny an'i Hagara ka napetrany teo an­tsorony ary natolony azy koa ny zaza, dia nampandehaniny izy mianaka; ary lasa nande­ha izy ka nirenireny tany an-efitr'i Beri­sheba.

15 Ary rehefa lany ny rano tao amin'ny siny hoditra, dia nariany teo ampototry ny hazo kely anankiray ny zaza.

16 Dia lasa izy ka nipetraka tery lavidavitra tandrifiny, tokony ho tra-tsipika; fa hoy izy: Aza mba ho hitako anie izay hahafatesan'ny zaza. Ary nipetraka tandrifiny izy, dia nanandratra ny feony nitomany.

17 Ary ren'Andriamanitra ny feon'ny zaza, dia niantso an'i Hagara Ilay Anjelin'Andriamanitra tany an-danitra ka nanao taminy hoe: Inona izato manjo anao, ry Hagara ? aza matahotra, fa efa ren'Andriamanitra ny feon'ny zaza eo amin'ny itoerany.

18 Mitsa­ngana, areno ny zaza, ka tantano; fa hataoko firenena lehibe izy.

19 Dia nampahiratin'Andriamanitra ny mason'i Hagara, ka nahita lavaka fantsakana izy; ary lasa izy, dia nameno rano ny siny hoditra ka nampisotro rano ny zaza.

20 Ary nomban'Andriamanitra ny zaza. dia nitombo izy; ary nonina tany an-efitra izy ka nony efa lehibe dia tonga mpandefa tsipika.

21 Ary nonina tany an-efitra Parana izy ­ka nakan'ny reniny vady avy tany amin'ny tany Egypta izy.

22 ARY tamin'izany andro izany Abimele­ta sy Pikola, komandin'ny miaramilany, dia niteny tamin'i Abrahama ka nanao hoe: Omban'Andriamanitra hianao amin'izay re­hetra ataonao;

23 koa ankehitriny ianiano amin'Andriamanitra aho fa tsy hamitaka ahy na ny zanako na ny taranako hianao; fa araka ny soa izay efa nataoko taminao no mba ataovy amiko sy amin'ny tany izay ivahinianao.

24 Ary hoy Abrahama: Hiani­ana ihany aho.

25 Ary Abrahama nananatra an'i Abimele­ka noho ny lavaka fantsakana anankiray izay efa nalain'ny mpanompon'i Abimeleka an­keriny 

26 Dia hoy Abimeleka: Tsy fantatro izay nanao izany; fa hianao tsy mbola nana­mbara tamiko, ary izaho koa tsy mba nahare, raha tsy vao izao.

27 Ary Abrahama naka ondry aman-osy sy omby. ka nomeny an'i Abimeleka; dia nanao fanekena izy roa lahy.

28 Ary Abrahama nanokana ondrivavikely fito navahana tamin'ny ondry.

29 Ary hoy Abimeleka tamin'i Abrahama: Hatao inona ireo ondri­vavy kely fito natokanao ireo?

30 Ary hoy izy: Mba horaisinao avy amin'ny tąnako ireo ondrivavy kely fito ireo ho vavolombelona amiko fa izaho nihady io lavaka fantsakana io.

31 Izany no nanaovana io tany io hoe Beri­sheba; satria teo no nianianan'izy roa lahy.

32 Dia nanao fanekena tany Beri-sheba izy; ary dia niainga Abimeleka sy Pikola, koma­ndin'ny miaramilany, ka niverina ho any amin'ny tanin'ny Filistina.

33 Dia namboly hazo tamariska tany Beri­sheba Abrahama ka tao no niantsoany ny anaran'i Jehovah, dia Andriamanitra Mandrakizay.

34 Ary Abrahama nivahiny elaela ihany tany amin'ny tanin'ny Filistina.
