1 Ary raha nandre izany Hezekia mpanjaka, dia nandriatra ny fitafiany izy sady nitafy lamba fisaonana ka lasa niditra tao an-tranon'i Jehovah,

2 ary izy naniraka an'i Eliakima, lehiben'ny tao an-dapa, sy Sebna mpanoratra ary ny lohan'ny mpisorona samy nitafy lamba fisaonana hankany amin'Isaia mpaminany, zanak'i Amoza,

3 ary hoy ireo taminy : Izao no lazain'i Hezekia : Andro fahoriana sy famaizana ary fanalam-baraka ity andro ity; fa mby ao am-piterahana ny zaza, nefa tsy misy hery hiterahana azy.

4 Angamba ho ren'i Jehovah Andriamanitrao ny teny rehetra nataon-dRabsake, izay nirahin'ny mpanjakan'i Asyria tompony hihaika an'Andriamanitra velona, ka mba hovaliany izy noho ny teniny izay efa ren'i Jehovah Andriamanitrao; koa aingao ny fivavakao hamonjy izay mbola sisa.

5 Dia nankany amin'Isaia ny mpanompon'i Hezekia mpanjaka.

6 Ary hoy Isaia taminy : Ambarao amin'ny tomponareo hoe : Izao no lazain'i Jehovah : Aza matahotra ny teny efa renao, dia izay nanompan'iretsy ankizilahin'ny mpanjakan'i Asyria iretsy Ahy.

7 Fa, indro, Izaho efa hanisy fanahy ao anatiny, ary hahare siosio izy ka hiverina ho any amin'ny taniny; dia hataoko lavon-tsabatra any an-taniny izy.

8 Dia niverina Rabsake ka nankany Libna, izay nataon'ny mpanjakan'i Asyria fahirano tamin'izay, satria efa reny fa efa niala tany Lakisy ny mpanjaka.

9 Ary nony ren'i Sankeriba ny amin'i Tiraka, mpanjakan'i Etiopia, nanao hoe : Indro, avy hiady aminao izy, dia naniraka olona indray ho any amin'i Hezekia izy nanao hoe :

10 Izao no holazainareo amin'i Hezekia, mpanjakan'ny Joda : Aza mety hofitahin'ny Andriamanitrao Izay itokianao hianao hoe : Jerosalema tsy hatolotra eo an-tānan'ny mpanjakan'i Asyria.

11 Indro, hianao efa nandre izay nataon'ireo mpanjakan'i Asyria tamin'ny tany rehetra, dia ny nandravany[heb. nanaovany herema.] azy; ka hianao kosa va no ho voavonjy ?

12 Moa nahavonjy azy va ireo andriamanitry ny firenena noravan'ny razako, dia Gozana sy Harana sy Razefa ary ny taranak'i Edena, izay tao Telasara ?

13 Aiza ny mpanjakan'i Hamata sy ny mpanjakan'i Arpada ary ny mpanjakan'ny tanāna Sefarvaima sy Hena ary Iva?

14 Dia noraisin'i Hezekia tamin'ny tānan'ny iraka ny taratasy ka novakiny, dia niakatra nankao an-tranon'i Jehovah izy ka namelatra iny teo anatrehan'i Jehovah.

15 Ary Hezekia nivavaka teo anatrehan'i Jehovah nanao hoe : Ry Jehovah, Andriamanitry ny Isiraely ô, Izay mipetraka amin'ny kerobima, Hianao dia Hianao irery ihany no Andriamanitry ny fanjakana rehetra ambonin'ny tany, fa Hianao no nanao ny lanitra sy ny tany.

16 Atongilano ny sofinao, Jehovah ô, ka mihainoa; ahirato ny masonao, Jehovah ô, ka mijere, ary mandrenesa ny tenin'i Sankeriba, izay nampitondrainy hihaika an'Andriamanitra velona.

17 Jehovah ô, marina ihany tokoa fa ireo mpanjakan'i Asyria dia efa nandrava ny jentilisa sy ny taniny

18 ary efa nanary ny andriamaniny tao anaty afo, satria tsy Andriamanitra ireny, fa asan'ny tānan'olona ihany, dia hazo sy vato; ka dia azony nosimbana.

19 Koa ankehitriny, Jehovah Andriamanitray ô, mitaraina aminao aho, vonjeo izahay amin'ny tānany, mba hahafantaran'ny fanjakana rehetra ambonin'ny tany fa Hianao dia Hianao irery ihany, Jehovah ô, no Andriamanitra.

20 Ary Isaia, zanak'i Amoza, dia naniraka hankany amin'i Hezekia, nanao hoe : Izao no lazain'i Jehovah, Andriamanitry ny Isiraely : Ilay fitarainana nataonao tamiko ny amin'i Sankeriba, mpanjakan'i Asyria, dia efa nohenoiko.

21 Koa izao no teny nolazain'i Jehovah ny amin'i Sankeriba : Manao tsinontsinona sy mandatsalatsa anao Ziona, zanakavavy virijina : Mihifikifi-doha mahita anao mandositra Jerosalema zanakavavy.

22 Fa iza no nohaikainao sy nompanao ? Ary hanohitra an'iza no nanandratanao ny feonao, Sy nampiandrandranao ny masonao any ambony ? Hanohitra ny Iray Masin'ny Isiraely.

23 Ny irakao no nihaikanao ny Tompo hoe : Tamin'ny kalesiko maro no niakarako Tany an-tampon'ny tendrombohitra, Tao afovoan'i Libanona, Ary hokapaiko ny sedera avo sy ny kypreso voafantina; Dia hiditra any amin'ny faran'ny azo iakarana ao aho Sy any amin'ny alany midokadoka.

24 Izaho no nihady ka nisotro rano vao niseho,[Na: ranon'ny firenena hafa.] Ary ny faladiako no handritako ny ony mbamin'ny lahindrano rehetra any Egypta.[Heb. Mazora.]

25 Tsy mbola renao va, hoy Jehovah, fa hatry ny fony ela no nanomanako izany, Ary hatramin'ny andro taloha no nikasako izany ? Ankehitriny dia efa nahatanteraka izany Aho, Ka dia nandrava tanāna mimānda ho tonga korontam-bato hianao.

26 Ary efa tsy nahatohitra ny mponina any, Sady raiki-tahotra no mangaihay izy; Efa tahaka ny ahitra any an-tsaha izy ary tahaka ny ahi-maitso Sy ny ahitra eo amin'ny tampon-trano, Ary tahaka ny vary maty raha vao mitsiry.

27 Fa samy fantatro avokoa ny ipetrahanao sy ny ivoahanao sy ny idiranao Ary ny fahatezeranao amiko.

28 Satria efa tezitra amiko hianao, Ary efa tonga ato an-tsofiko ny fireharehanao, Dia hasiako ny masom-biko ny oronao, Ary hasiako ny lamboridiko ny vavanao, Ary hampivereniko amin'ny lālana izay nihavianao hianao.

29 Ary izao no ho famantarana ho anao kosa : Hihinana ny maniry ho azy avy tamin'ny voa mihintsana hianareo iray taona, ary amin'ny taona manaraka dia ny kolokolon'izany, fa amin'ny taona fahatelo kosa dia mamafaza hianareo, ka mijinjā, ary manaova tanimboaloboka, ka mihināna izay vokatra eo.

30 Ary izay sisa amin'ny taranak'i Joda dia mbola hamaka lalindalina kokoa sady hisondrotra hamoa.

31 Fa hisy sisa hiseho avy any Jerosalema sy sisa afaka avy any an-tendrombohitra Ziona; ny fahasaro-piaron'i Jehovah, Tompon'ny maro, no hanao izany.

32 Koa izao no lazain'i Jehovah ny amin'ny mpanjakan'i Asyria : Tsy ho tafiditra amin'ity tanāna ity izy, na handefa zana-tsipėka ho ato, na hitondra ampinga eo anoloany, na hanandratra tovon-tany hamelezany ity.

33 Ny lālana izay nihaviany ihany no hiverenany, fa tsy ho tafiditra amin'ity tanāna ity izy, hoy Jehovah.

34 Fa hiaro ity tanāna ity Aho ka hamonjy azy noho ny amin'ny tenako sy Davida mpanompoko.

35 Ary tamin'ny alin'io dia avy ilay Anjelin'i Jehovah ka namely olona dimy arivo amby valo alina sy iray hetsy tao an-tobin'ny Asyriana; ary nony maraina koa vao nifoha olona, dia hita fa, indreo, efa maty avokoa ireo.

36 Dia niainga Sankeriba, mpanjakan'i Asyria, ka lasa nody ary nitoetra tany Ninive.

37 Ary raha niankohoka tao an-tranon'i Nisroka andriamaniny izy, dia nasian'i Adrameleka sy Sarezera zanani-lahy ny sabatra izy; ary dia afaka nandositra nankany amin'ny tany Ararata izy mirahalahy. Ary Esara-hadona zanani-lahy no nanjaka nandimby azy.
