1 Faminaniana ny loza hanjo, izay hitan'i Habakoka mpaminany.

2 Jehovah ô, indrisy ny hahelan'ny efa nitarainako, Nefa tsy nohenoinao! Mitaraina aho hoe: Loza! Nefa tsy vonjenao ihany.

3 Nahoana no ataonao mahita faharatsiana aho. Ary mijery fahoriana Hianao? Fa fandravana sy loza no eo anatrehako, Ary misy ady, sady miseho ny fifandirana.

4 Koa noho izany dia ngoly ny lalāna, Ary tsy mivoaka ny rariny; Fa irohonan'ny ratsy fanahy ny marina, Ka izany no ivoahan'ny fitsarana miangatra.[Heb. miolana.]

5 Jereo any amin'ny jentilisa, ka diniho, Ary gagā dia gagā; Fa manao zavatra amin'ny andronareo Aho, Izay tsy hinoanareo, na dia holazaina aminareo aza.

6 Fa, indro, atsangako ny Kaldeana, Dia ilay firenena masiaka[Heb. mangidy.] sady mirehidrehitra, Izay mamaky eran'ny tany Hahazoany fonenana izay tsy azy.

7 Mahatsiravina sy mahatahotra izy; Avy amin'ny tenany ihany ny fitsarany sy ny fahalehibiazany.

8 Faingana noho ny leoparda ny soavaliny Sady masiaka noho ny amboadia[lopa.] hariva; Ny mpitaingin-tsoavaliny mampiriotra, eny, ny mpitaingin-tsoavaliny dia avy lavitra; Miezaka toy ny voromahery maika hihinana izy.

9 Hampidi-doza no ihavian'izy rehetra; Ny handroso ihany no atrehiny fatratra,[Na: hatrehin'izy rehetra.] Ka manangona sambotra toy ny fasika izy.

10 Izy manakora ny mpanjaka, Ary ihomehezany ny mpanapaka; Ny tanāna mimanda rehetra dia ihomehezany, Ka dia manandratra tovon-tany[Heb. vovoka.] izy ka mahafaka azy.

11 Dia mihelina toy ny rivotra izy Ary mandroso ka mahazo heloka. Izany heriny izany no andriamaniny!

12 Tsy hatrizay hatrizay va Hianao, Jehovah Andriamanitro, Iray Masiko? Tsy ho faty izahay; Ry Jehovah ô, ho famaizana no nanendrenao ireny, Ry Vatolampy ô, ho fananarana no nanangananao azy.

13 Hianao, Izay madio maso ka tsy te-hitsinjo ny ratsy Ary tsy mahajery fahoriana, Nahoana Hianao no mijery izay mamitaka Ary mangina, raha ny ratsy fanahy mandrapaka ny marina noho izy,

14 Ary manao ny olona ho toy ny hazandrano any an-dranomasina, Sy ho toy ny biby mandady sy mikisaka, izay tsy mana-mpanapaka?

15 Aingainy amin'ny fintana izy rehetra, Samboriny amin'ny haratony Ary sarihany amin'ny harato tarihiny, Ka dia faly sy ravoravo izy.

16 Koa izany no amonoany zavatra hatao fanatitra ho an'ny haratony Sy andoroany ditin-kazo manitra ho an'ny harato tarihiny; Fa ireo no ahazoany hanina matsiro sy anjara matavy.

17 Koa noho izany dia hanaisotra ny ao amin'ny tandrohony va izy Ary hamono firenena mandrakariva ka tsy hiantra?
