1 Ary Jehovah niteny tamin'i Mosesy ka nanao hoe:

2 Maniraha lehilahy vitsivitsy hisafo ny tany Kanana, izay omeko ho an'ny Zanak'Isiraely; dia lehilahy iray avy isam-pirazanany no hirahinareo, ka izay samy lohan'ny fireneny avy.

3 Ary Mosesy dia naniraka azy hiala any an-efitra Parana, araka ny didin'i Jehovah; ary samy lohan'ny firenen'ny Zanak'Isiraely ireo lehilahy rehetra ireo.

4 Ary izao no anarany: Avy tamin'ny firenen'i Robena dia Samoa, zanak'i Zakora;

5 avy tamin'ny firenen'i Simeona dia Safata, zanak'i Hory;

6 avy tamin'ny firenen'i Joda dia Kaleba, zanak'i Jefone;

7 avy tamin'ny firenen'Isakara dia Jigala, zanak'i Josefa;

8 avy tamin'ny firenen'i Efraima dia Hosea, zanak'i Nona;

9 avy tamin'ny firenen'i Benjamina dia Palty, zanak'i Rafo;

10 avy tamin'ny firenen'i Zebolona dia Gadiela, zanak'i Sody;

11 avy tamin'ny firenen'i Josefa dia Manase, zanak'i Gady;

12 avy tamin'ny firenen'i Dana dia Amiela, zanak'i Gemaly;

13 avy tamin'ny firenen'i Asera dia Setora, zanak'i Mikaela;

14 avy tamin'ny firenen'i Naftaly dia Naby, zanak'i Vofsy;

15 avy tamin'ny firenen'i Gada dia Geoela, zanak'i Maky.

16 Ireo no anaran'ny lehilahy izay nirahin'i Mosesy hisafo ny tany. Ary Hosea, zanak'i Nona, dia nataon'i Mosesy hoe Josoa.

17 Ary Mosesy naniraka ireo hisafo ny tany Kanana ka nanao taminy hoe: Miakara aty amin'ny tany atsimo hianareo, ka miakara ho any amin'ny tany havoana;

18 dia izahao izay toetry ny tany sy ny olona monina any, na mahery, na osa, na vitsy, na maro;

19 ary izay toetry ny tany itoerany, na tsara, na ratsy; ary ny toetry ny tanāna izay itoerany, na ao an-day, na ao an-tanāna mimanda;

20 ary ny toetry ny tany, na lonaka, na māzana, na misy hazo eo, na tsia; ary mahereza hianareo, ka itondray vokatry ny tany. Ary ny andro fahizany dia fahamasahan'ny voaloboka mialintaona.

21 Dia niakatra ireo ka nisafo ny tany hatramin'ny efitra Zina ka hatrany Rehoba, dia ao akaikin'i Hamata.

22 Dia niakatra tao amin'ny tany atsimo izy ka nankany Hebrona; ary teo Ahimana sy Sesay ary Talmay, teraky ny Anakita. (Ary Hebrona dia voaorina fito taona talohan'i Zoana any Egypta.)

23 Dia nankany amin'ny lohasaha Eskola izy ka nanapaka sampahom-boaloboka teo izay nisy sampahony iray ihany, ary nolanjain-droa lahy tamin'ny hazo izany; ary ny ampongabendanitra sy ny aviavy dia nitondrany koa.

24 Ary izany tany izany dia nataony hoe Lohasaha Eskola,[Eskola = Sampaho.] noho ny sampahom-boaloboka izay notapahin'ny Zanak'Isiraely teo.

25 Ary niverina avy nisafo ny tany ireo, nony afaka efa-polo andro.

26 Dia nankeo amin'i Mosesy sy Arona ny fiangonana, dia ny Zanak'Isiraely rehetra, tany an-efitra Parana izy; dia tany Kadesy, ka nitondra teny taminy sy ny fiangonana rehetra sady naneho azy ny vokatry ny tany.

27 Dia nilaza taminy izy ka nanao hoe: Tonga tany amin'ny tany izay nanirahanao anay izahay, koa tondra-dronono sy tantely tokoa izy; ary itony ny vokatra avy tany.

28 Kanefa kosa mahery ny olona izay monina eo amin'ny tany; ary ny tanāna dia mimanda sady lehibe dia lehibe; ary koa, nahita ny teraky ny Anakita teo izahay.

29 Ny Amalekita no monina eo amin'ny tany atsimo; ary ny Hetita sy ny Jebosita ary ny Amorita no monina any amin'ny tany havoana; ary ny Kananita no monina eo amoron'ny ranomasina sy eo amoron'i Jordana.

30 Fa Kaleba dia nampangina ny olona teo anatrehan'i Mosesy ka nanao hoe: Andeha isika hiakatra mihitsy mba hahazoantsika azy, fa haharesy azy tokoa isika.

31 Fa hoy kosa ny lehilahy izay niara-niakatra taminy: Tsy mahazo miakatra handresy ny olona isika; fa mahery noho isika izy.

32 Dia nilaza ratsy ny tany izay nosafoiny tamin'ny Zanak'Isiraely izy ka nanao hoe: Ny tany izay nalehanay nosafoina dia tany izay mandevona ny monina eo, ary ny olona rehetra izay hitanay teo dia olona vaventibe;

33 ary nahita ny Nefilima teo izahay, dia taranaky ny Anakita avy amin'ny Nefilima; ary teo imasonay dia tahaka ny tsingentana izahay; ary toy izany koa izahay teo imasony.
