1 ARY nitsahatra tsy namaly intsony izy telo lahy ireo, satria nanamarin-tena Joba. 

2 Ary nirehitra kosa ny fahatezeran'i Eliho, zanak'i Barakela, Bozita, avy amin'ny fokon'i Rama; eny, tamin'i Joba no nirehetan'ny fahatezerany, satria nanao ny tenany ho marina noho Andriamanitra izy. 

3 Ary tamin'ny sakaizany telo lahy koa no nirehetan'ny fahatezerany, satria tsy nahita teny havaliny izy ireo, kanefa nanameloka an'i Joba. [Na: teny havaliny an'i Joba hanamelohany azy.] 

4 Ary Eliho mbola niandry an-dr'i Joba aloha vao niteny, fa ireo no ela niainana kokoa noho izy. 

5 Ary rehefa hitany fa tsy nanan-kavaly izy telo lahy, dia nirehitra ny fahatezerany; 

6 ka dia niteny Eliho, zanak'i Barakela, Bozita, ka nanao hoe: Mbola tanora aho, fa hianareo kosa efa fotsy volo, Koa dia niaoriandriana aho aloha, fa tsy sahy nanambara aminareo izay fantatro. 

7 Hoy izaho: Aoka ny fahanterana no hiteny, Ary aoka ny hamaroan'ny taona no hampianatra fahendrena. 

8 Kanefa ny fanahy izay ao anatin'ny zanak'olombelona Sy [Na: Dia.] ny fofonain'ny Tsitoha no maha-hendry azy. 

9 Tsy dia ny fahalehibiazana no maha-hendry, Ary tsy dia ny fahanterana no ahalalana ny rariny; 

10 Ary noho izany dia hoy izaho: Aoka samy hihaino ahy; Izaho koa mba hanambara izay fantatro. 

11 Indro, niandry ny teninareo aho, Ary nandinika ny teny nalahatrareo, Mandra-pihevitrareo izay holazaina; 

12 Eny, nihaino dia nihaino anareo aho, Fa he! tsy nisy naharesy lahatra an'i Joba hianareo, Na nahavaly ny teniny akory; 

13 Fandrao hianareo hanao hoe: Hitanay ny fotony: [Heb. fahendrena.] Andriamanitra no maharesy azy, fa tsy olona. 

14 Tsy nandaha-teny hamely ahy anefa izy; Ary tsy araka ny teninareo no havaliko azy. 

15 Very hevitra terư izy ireo, ka tsy namaly intsony; Efa nanalavitra azy ny teny. 

16 Hangina va aho, raha tsy miteny izy ireo, Fa mijanona foana izy ka tsy mamaly intsony? 

17 Anjarako kosa izao, koa dia hamaly aho; Eny, izaho hanambara izay fantatro; 

18 Fa feno teny ny foko; Manery ahy ny fanahy ato anatiko. 

19 Endrey! ny ato anatiko dia efa tahaka ny divay izay tsy misy hiainana, Efa ho triatra tahaka ny siny hoditra vaovao izy. 

20 Hiteny aho mba hisy hiainako tsara; Hiloa-bava aho ka hamaly. 

21 Aoka tsy hizaha tavan'olona akory aho, Ary aoka tsy handrobo olona. 

22 Fa tsy mba mahay mandrobo aho; Raha izany, dia halain'ny Mpanao ahy faingana aho.
