1 Ary Jakoba dia nanopy ny masony ka nahatazana fa indro tamy Esao, mito­ndra efa-jato lahy. Dia nozarazarainy ny zaza ho amin'i Lea sy Rahely ary ho amin'ny ankizivavy roa.

2 Ary nataony loha-lālana ny ankizivavy roa sy ny zanany, ary Lea sy ny zanany nanarakaraka, ary Rahely sy Josefa no vodi-lālana.

3 Ary Jakoba nandeha teo alohan'izy rehetra ka niankohoka impito tamin'ny tany mandrapahatongany teo akaikin'ny rahalahiny.

4 Dia nihazakazaka hitsena azy Esao, ary nisa­kambina ny tendany, dia namihina sy nanoroka azy; ary samy nitomany izy mirahalahy.

5 Ary Esao nanopy ny masony ka nahita ny zaza amim-behivavy; dia hoy izy: Iza moa ireto miaraka aminao ireto? Ary hoy kosa Jakoba: Ny zaza izay nomen'Andriamanitra ny mpanomponao noho ny fahasoavany.

6 Dia nanatona ny ankizivavy sy ny zanany ka niankohoka.

7 Dia nanatona koa Lea sy ny zanany ka niankohoka; ary farany, dia nana­tona koa Josefa sy Rahely ka niankohoka.

8 Ary hoy Esao: lnona moa no hevitr'ireny antokony rehetra nifanena tamiko ireny? Ary hoy izy: Mba hahitako fitia eto imason'itompokolahy.

9 Ary dia hoy Esao: Manam-be ihany aho, ry rahalahiko; aoka ihany ho anao ny anao.

10 Ary hoy Jakoba: Trarantitra hia­nao, aza an'izany; raha mba mahita fitia eto imasonao aho, dia raiso amin'ny tānako ny zavatra nampanateriko; fa efa nahita ny tavanao aho tahaka ny mahita ny tavan'Andriamanitra, ary efa sitrakao aho.

11 Trarantitra hianao, raiso re ny saotro izay nampanaterina ho anao; fa efa nanisy soa ahy Andriamanitra, ka manam-be aho. Dia nanery azy izy, ka dia noraisiny ihany ny zavatra.

12 Ary hoy Esao: Aoka hiainga isika, ka handeha hialoha anao aho.

13 Fa hoy Jakoba taminy: Fantatr'itompokolahy fa mbola osa ny zaza, sady ampianahany ny ondry aman­-osy sy ny omby ato amiko; koa raha hokorodonina indray andro aza ireo, dia ho faty avokoa ny ondry aman-osy rehetra.

14 Trarantitra hianao, aoka itompokolahy hialoha ny mpa­nompony; ary izaho handeha miadana araka izay dian'ny omby aman-ondry, izay ho eo alohako, sy ny dian'ny zaza, mandra-pahatongako any amin'itompokolahy any Seira.

15 Ary hoy Esao: Masėna hianao, aoka ary mba hamelako hiaraka aminao ny olona izay momba ahy. Fa hoy Jakoba: Ahoana no anaovanao izany? Aoka hahita fitia eto imason'itompokolahy aho.

16 Dia niverina androtrizay Esao tamin'ny lālany ho any Seira.

17 Ary Jakoba nifindra nankany Sokota ka nanao trano ho azy ary nanao trano rantsan­kazo maromaro ho an'ny omby aman-ondriny; izany no nanaovana ny anaran'io tany io hoe Sokota.

18 Ary Jakoba tonga soa aman-tsara tao an-tanāna Sekema, izay eo amin'ny tany Kanana, rehefa avy tany Mesopotamia izy; dia nitoby tandrifin'ny tanāna.

19 Dia novi­diny vola zato tamin'ny zanak'i Hamora, rain'i Sekema, ny tany izay nanorenany ny lainy.

20 Ary nanorina alitara teo izy, ka nataony hoe El-elohe-Isiraely ny anarany.
