1 Aza mialona ny olona ratsy fanahy, Na maniry ho namany; 

2 Fa fandravana no saintsainin'ny fony, Ary fampahoriana no tenenin'ny molony. 

3 Fahendrena no anaovana trano; Ary fahalalinan-tsaina no mampaharitra azy; 

4 Sady fahalalana no hamenoana ny efi-trano Amin'izay harena soa sy mahafinaritra rehetra. 

5 Be hery ny lehilahy hendry, Eny, mitombo hery ny olona manam-pahalalana 

6 Fa ny fahaizana mandamina tsara no entonao miady, Ary raha maro ny mpanolo-tsaina, dia misy famonjena. 

7 Avo tsy takatry ny adala ny fahendrena, [Na: Ataon'ny adala ho haingohaingo foana ny fahendrena.] Tsy mba mahaloa-bava eo am-bavahady izy. 

8 Izay misaintsaina hanao ratsy Dia atao hoe mpamoron-tsain-dratsy. 

9 Ota ny fikasan'ny hadalana; Ary fahavetavetana eo imason'ny olona ny mpaniratsira. 

10 Raha reraka amin'ny andro fahoriana hianao, Dia kely ny herinao. 

11 Vonjeo izay entina hovonoina, Ary enga anie ka mba harovanao izay mangozohozo efa ho mby eo am-pamonoana! 

12 Raha hoy hianao: Tsia, tsy mahalala izany [Na: io.] izahay, Moa Izay mandanja ny fo tsy hihevitra izany va? Ary Izay mandinika ny fanahinao tsy hahalala izany va? Eny, hovaliany araka ny ataony avy ny olona rehetra. 

13 Anaka, homàna tantely, fa tsara izany, Ary ny toho-tantely, fa ho mamy eo am-bavanao; [Heb. lanilaninao.] 

14 Ary aoka ho toy izany no hianaranao fahendrena ho an'ny fanahinao; Fa raha azonao izany, dia hisy hiafarana, Ka tsy ho foana ny fanantenanao. 

15 Aza manotrika ao akaikin'ny tranon'ny marina hianao, ry ilay ratsy, Aza ravanao ny fonenany 

16 Fa potraka impito ny marina, nefa tafarina ihany; Ary ny ratsy fanahy kosa solafaka, raha azom-pahoriana. [Na: ka idiran-doza.] 

17 Aza faly, raha lavo ny fahavalonao, Ary aza ravoravo ny fonao; raha tafintohina izy; 

18 Fandrao hitan'i Jehovah izany ka ataony ho ratsy, Ary ampialainy aminy ny fahatezerany. 

19 Aoka tsy hirehitra ny fahatezeranao noho ny amin'ny mpanao ratsy, Ary aza mialona ny ratsy fanahy; 

20 Fa tsy hisy fanantenana [Heb. farany.] ho an'ny ratsy; Eny, ho faty ny jiron'ny ratsy fanahy. 

21 Anaka, matahora an'i Jehovah sy ny mpanjaka; Ary aza mikambana amin'izay miovaova; [Na. hafa saina noho izany.] 

22 Fa ho tampoka no hitrangan'izay hanjo ireny; Ary iza no mahalala izay loza hiseho amin'ny androny? [Heb. taonany.] 

23 Izao koa no tenin'ny hendry: Tsy mety raha mizaha tavan'olona amin'ny fitsarana. 

24 Izay manao amin'ny meloka hoe: Marina hianao, Dia hozonin'ny olona sady ho halan'ny firenena; 

25 Fa izay mitsara marina kosa no hahita soa Sy hahazo fitahiana tsara. 

26 Izay mahavoa tsara amin'ny famaliana Dia manoroka ny molotra. 

27 Amboary ny asanao any ivelany, Ary ataovy lavorary ny any an-tsaha; Ka rehefa vita izany, dia mahazo manao ny tranonao hianao. 

28 Aza mety ho vavolombelona foana hanameloka ny namanao; Moa hamitaka amin'ny molotrao va hianao? 

29 Aza manao hoe: Araka izay nataony tamiko no mba hataoko aminy kosa, Hovaliako ny olona araka izay nataony. 

30 Nandalo ny sahan'ny kamo Sy ny tanimboaloboky ny tsy ampy saina aho; 

31 Ary, indro, feno sampivato izy Sady voasaron'ny amiana, Ary nirodana ny ampiantany vatony. 

32 Dia nojereko ka noheveriko tsara, Eny, hitako ka nahazoako anatra. 

33 Mbola hatory kely ihany, mbola ho renoka kely ihany. Mbola hanohon-tànana kely hatory; 

34 Dia ho tonga toy ny mimaona hamely ny alahelonao, Ary ny fahantranao ho toy ny jiolahy.
