1 Ary mbola nandroso niteny ihany Eliho ka nanao hoe: 

2 Mahareta kely amiko, dia hambarako aminao, Fa mbola misy teny holazaina hanamarina an'Andriamanitra. 

3 Halaiko avy lavitra ny fahalalako, Ka hanamarina ny Mpanao ahy aho. 

4 Fa tsy lainga tsy akory ny teniko; Lehilahy tanteraka amin'ny fahalalana no eto aminao. 

5 Indro, lehibe Andriamanitra, kanefa tsy mba mamingavinga; Lehibe amin'ny herin'ny fahalalana Izy. 

6 Tsy mitsimbina ny ain'ny ratsy fanahy Izy, Fa manome rariny ho an'ny ory. 

7 Tsy mampiala ny masony amin'ny marina Izy; Eo amin'ny mpanjaka ambonin'ny seza fiandrianany No ampitoerany azy ho mandrakizay, ka dia tafasandratra. 

8 Ary raha voafatotra amin'ny gadra izy Sy voafehy amin'ny tadin'ny fahoriana. 

9 Dia ambarany azy ny asany sy ny fahotany, Fa efa nanandra-tena izy ireny. 

10 Dia manokatra ny sofiny hihaino fananarana Izy Ka mandidy azy hibebaka hiala amin'ny ratsy. 

11 Raha mihaino ka manaiky Azy izy, Dia lany amin'ny fiadanana ny androny, Ary ny taonany amin'ny fahafinaretana. 

12 Fa raha tsy mihaino kosa izy, Dia ho voan'ny fiadiana Ka ho faty tsy amim-pahalalana. 

13 Fa ny mpihatsaravelatsihy [Na: ratsy fanahy.] dia mirakitra fahatezerana; Tsy mitaraina izy, na dia afatony aza; 

14 Ka dia maty raha mbola tanora izy, Eny, afaka ny ainy eo amin'ny olom-betaveta, [Dia ny olona mpanolo-tena ho amin'ny fijangajangana ho fanompoan-tsampy; izahao Deo. xxiii. 19.] 

15 Fa ny fahorian'ny ory kosa no entin'Andriamanitra mamonjy azy, Ary ny manjo azy no entiny manokatra ny sofiny. 

16 Ary na dia hianao aza dia ampialainy amin'ny fahaterena Ho amin'ny malalaka izay tsy misy mahatery; Ary ny matavy indrindra no aroso ho eo ambonin'ny latabatrao. 

17 Nefa raha fatra-pikikitra amin'ny adin'ny ratsy fanahy hianao, Dia hihazona anao ny ady sy ny fanamelohana; [Na: Dia hifanakaiky ny ady sy ny fanamelohana.] 

18 Aoka tsy hamporisika anao hiteny ratsy ny fahatezerana, Ary aoka tsy hampivily hevitra anao ny halehiben'ny avotra. 

19 Moa hahatonga anao ho ao amin'izay tsy misy fahoriana va ny fitarainanao Na izay rehetra tratry ny fahatanjahana? 

20 Aza irinao ny hihavian'ny alina, Izay ampialana ny olona amin'ny fitoerany. 

21 Tandremo, aza mivily ho amin'ny ratsy; Fa saingy ozoim-pahoriana hianao, dia mifidy izany. 

22 Indro, Andriamanitra miasa amin'ny heriny mampiseho ny fisandratany; Iza no mby mpampianatra tahaka Azy? 

23 Iza no efa nandidy Azy ny amin'izay làlan-kalehany? Ary iza no efy nilaza taminy hoe: Efa nanao ratsy Hianao? 

24 Tsarovy ny hankalaza ny asany, Izay efa nataon'ny olona an-kira. 

25 Fa faly mahita izany ny olona rehetra; Ary jeren'ny zanak'olombelona eny lavitra eny izany. 

26 Indro, lehibe Andriamanitra, ka tsy takatry ny saintsika Izy; Ary tsy hita isa ny taonany. 

27 Fa mampisavoana ny rano Izy, Dia milatsaka ho ranonorana aman-javona izany, 

28 Izay aidin'ny rahona Ka alatsany amin'ny olona maro be. 

29 Ary koa, iza moa no mahalala ny amin'ny fivelatry ny rahona Sy ny fikotrokotroka ao an-dainy? 

30 Indro, mamelatra ny fahazavany eo amboniny Izy Ary manao ny fanambanin'ny ranomasina ho firakofany. 

31 Fa ireny zavatra ireny no itsarany ny firenena Sady anomezany hanina betsaka. 

32 Mifono fahazavana ny tànany, Ary baikoiny iny mba hahavoa ny fahavalony; [Na: Ary baikoiny iny toy ny fanaon'ny mpikendry zavatra.] 

33 Ny fikotrokotrony dia manambara Azy, Ary ny omby aman-ondry koa aza milaza ny hihaviany.
