1 Henoy ny teny izay lazain'i Jehovah aminareo, ry taranak'Isiraely!

2 Izao no lazain'i Jehovah: Aza mianatra ny fanaon'[Heb. didin'.] ny jentilisa; Ary aza matahotra ireo famantarana eny amin'ny lanitra; Fa ny jentilisa no matahotra izany.

3 Fa ny fanaon'ny firenena dia zava-poana; Fa hazo nokapaina tany an-ala ireny, Dia asan-tànan'ny mpiasa amin'ny famaky;

4 Volafotsy sy volamena no andravahany azy, Ary hombo sy tantanana no entiny manamafy azy, Mba tsy hihetsiketsehany.

5 Toy ny hazo voasana ho sari-drofia[palma.] izy, Fa tsy mahateny; Ary entina ihany izy, fa tsy mahatonga loza izy Sady tsy mahay manisy soa.

6 Tsy misy tokoa izay tahaka Anao, Jehovah ô; Lehibe Hianao, ary lehibe amin'ny hery ny anaranao.

7 Iza no tsy hatahotra Anao, ry Mpanjakan'ny firenena! Fa Hianao no iendrehan'izany, Eny, amin'ny hendry rehetra amin'ny firenena Sy amin'ny fanjakany rehetra dia tsy misy tahaka Anao.

8 Fa ketrina sy adala avokoa izy rehetra; He! fananaram-poana! fa tapakazo ihany.

9 Volafotsy voafisaka nalaina avy tany Tarsisy Sy volamena avy tany Ofaza izany, Asan-tànan'ny mpiasa sy ny mpanefy volamena; Lamba manga sy volomparasy ny fitafiany; Asan'ny mahay zavatra izy rehetra.

10 Fa Jehovah no Andriamanitra tokoa, Eny, Izy no Andriamanitra velona sy Mpanjaka mandrakizay, Izay mampihorohoro ny tany amin'ny fahatezerany, Ka tsy tantin'ny firenena ny fahavinirany --

11 (Izao no holazainareo amin'ireny: Ny amin'ny andriamanitra izay tsy mba nanao ny lanitra sy ny tany, Dia ho levona tsy ho amin'ny tany na aty ambanin'ny lanitra ireny) --

12 Dia Ilay nanao ny tany tamin'ny heriny Sy nampiorina izao tontolo izao tamin'ny fahendreny Ary namelatra ny lanitra tamin'ny fisainany.

13 Raha nampirohondrohona ny rano any an-danitra Izy, Dia mampiakatra fofona avy any amin'ny farany tany; Manao ny helatra ho amin'ny ranonorana Izy Sady mamoaka ny rivotra avy amin'ny firaketany.

14 Efa ketrina avokoa ny olona rehetra ka tsy manam-pahalalana; Menarina noho ny sarin-javatra voasokitra ny mpanefy volamena rehetra; Fa fitaka ny sarin-javatra an-idina, Sady tsy misy fofon'aina ao aminy.

15 Zava-poana ireny, dia asa mahatsikaiky foana; Amin'ny andro hamaliana azy dia ho levona izy.

16 Tsy mba tahaka ireo ny Anjaran'i Jakoba; Fa Mpamorona ny zavatra rehetra Izy; Ary Isiraely no firenena lovany; Jehovah, Tompon'ny maro, no anarany.

17 Angòny ny korontan'entanareo, ka ento hiala amin'ny tany, Ry ilay mipetraka ao amin'ny haterena!

18 Fa izao no lazain'i Jehovah: Indro, hatorako ho indray misidina toy ny vaton'antsamotady ny mponina amin'ny tany, Ary hataoko tery izy mba hahitany.

19 Mahita loza aho, fa torotoro! Tsy azo sitranina ny feriko; Nefa hoy izaho: Anjara-fahoriako izao, ka dia hozakaiko ihany.

20 Rava ny laiko, Ary tapaka avokoa ny kofehin-daiko; Lasa ny zanako, ka tsy misy intsony, Eny, tsy misy hamelatra ny laiko intsony Na hanantona ny ambain-daiko.

21 Fa efa ketrina ny mpiandry ondry Ka tsy mitady an'i Jehovah; Izany no tsy mahahendry azy, Ka dia miely ny ondry andrasany rehetra.

22 Injany! misy siosion-teny hoe: Indro, tamy izy Amin'ny fiorakorahana be avy any amin'ny tany avaratra Mba hahatonga ny tanànan'i Joda ho lao Sy ho fonenan'ny amboadia.[Na: jakala.]

23 Jehovah ô, fantatro fa tsy an'ny olombelona ny làlan-kalehany, Na an'ny mpandeha ny hahalavorary ny diany.

24 Jehovah ô, anaro aho, nefa araka ny antonony ihany, Fa tsy amin'ny fahatezeranao, fandrao hataonao tonga tsinontsinona aho.

25 Aidino amin'ny jentilisa izay tsy mahalala Anao ny fahatezeranao, Dia amin'ny taranaka izay tsy miantso ny anaranao; Fa efa nihinana an'i Jakoba ireo, Eny, nihinana sy nahalevona azy -- Ary nahalao ny fonenany.
