1 ARY Abrahama nampaka-bady indray, Ketora no anarany.

2 Dia niteraka an'i Zimrana sy Joksana sy Medana sy Midiana sy Jisbaka ary Soaha tamin'i Abrahama izy.

3 Ary Joksana niteraka an'i Sheba sy Dedana. Ary ny zanakalahin'i Dedana dia Asorima sy Letosima ary Leomima.

4 Ary ny zanakala­hin'i Midiana dia Efaha sy Efera sy Hanoka sy Abida ary Eldaha. Ireo rehetra ireo no zanak'i Ketora.

5 Dia natolotr'i Abrahama an'Isaka izay rehetra nananany.

6 Fa ny zanak'ireo vadi­tsindranony hafa, izay nananan'i Abrahama, dia samy notolorany avy ka nampandehaniny, dieny mbola velona izy, hiala amin'Isaka zanany hiantsinanana ho any amin'ny tany atsinanana.

7 Ary ny andro niainan'i Abrahama dia dimy amby fito-polo amby zato taona.

8 Dia niala aina Abrahama ka maty, rehefa fotsy volo tsara sady lahy antitra ela niainana; dia voangona any amin'ny razany izy.

9 Ary nalevin'Isaka sy Isimaela zanany izy tao amin'ny zohy ao Makpela, tao amin'ny sahan'i Efrona, zanak'i Zohara Hetita, izay tandrifin'i Mamre,

10 dia ilay saha izay no­vinidin'i Abrahama tamin'ny taranak'i He­ta; tao no nandevenana an'i Abrahama sy Saraha vadiny.

11 Ary rehefa maty Abrahama, dia notahin'Andriamanitra Isaka zanany; ary Isaka dia nonina teo akaikin'i Bera-lahai-roy.

12 ARY izao no taranak'Isimaela, zanakalahin'i Abrahama izay naterak'i Hagara, ilay Egyptiana, andevovavin'i Saraha, tamin'i Abrahama:

13 Izao no anaran'ny zanakalahin'Isimaela, araka ny anarany sy araka ny taranany: Ne­baiota, lahimatoan'Isimaela, sy Kedara sy Adbela sy Mibsama

14 sy Misma sy Doma sy Masa

15 sy Hadada sy Tema sy Jetora sy Na­fisy ary Kedema.

16 Izy ireo no zanakalahin'Isimaela, ary ireo no anarany, araka ny vohiny sy ny tobiny, dia andriana roa ambin'ny folo araka ny fireneny.

17 Ary ny andro niainan'Isimaela dia fito amby telo-polo amby zato taona; ary niala aina izy ka maty, dia voangona any amin'ny razany .

18 Ary ny taranany nonina hatrany Havila ka hatrany Sora, izay tandrifin'i Egypta amin'ny làlana mankany Asyria; nifanandrify tamin'ny rahalahiny rehetra no nitoerany.

19 ARY izao no taranak'Isaka, zanakalahin'i Abrahama:

20 Abrahama niteraka an'Isaka; ary efa­polo taona Isaka, raha nampakatra an-dRebe­ka, zanakavavin'i Betoela Syriana, avy tany Mesopotamia, sady anabavin'i Labana Syria­na. 25:21 Ary Isaka nangataka tamin'i Jehovah ho an'ny vadiny, satria momba izy; ary no­henoin'i Jehovah ny fangatahany, dia nanananaka Rebeka vadiny.

22 Ary nifanosika ny zaza kambana tao an-kibony; ary hoy Rebeka: Raha izao, nahoana re aho no dia mbola ve­lona? Dia lasa nanontany tamin'i Jehovah izy.

23 Ary hoy Jehovah taminy: Firenena roa no ao an-kibonao; ary vahoaka roa toko no hisaraka hatrao am-bohokanao; ary ny vahoaka iray toko hahery noho ny iray toko. Ka ny zokiny hanompo ny zandriny.

24 Ary rehefa tonga ny andro hahaterahany, indreo, nisy zaza kambana tao an-kibony.

25 Dia teraka ny voalohany ka mena, ary tahaka ny kapôty volom-biby ny tenany rehetra; dia nataony hoe Esao ny anarany.

26 Ary rehefa afaka izany, dia teraka koa ny rahalahiny, ary ny tànany nihazona ny ombelahin-tongotr'i Esao, dia nataony hoe Jakoba ny anarany; ary efa enim-polo taona Isaka tamin'ny niterahana azy mirahalahy.

27 Dia nitombo ireo zaza ireo; ary Esao lehilahy nahay nihaza, dia mpianefitra, fa Jakoba kosa lehilahy tsara fanahy sady mpitoetra an-day.

28 Ary Isaka tia an'i Esao, satria nankafy ny hazany; fa Rebeka kosa tia an'i Jakoba.

29 Ary nahandro hanina Jakoba; ary sendra avy tany an-tsaha Esao ka reraka.

30 Dia hoy Esao tamin'i Jakoba: Mba anomezo ahy ho­haniko ny mena, dia io mena io, fa reraka aho (izany no nanaovana ny anarany hoe Edoma).

31 Fa hoy Jakoba: Amidio amiko ary aloha ny fizokianao.

32 Dia hoy kosa Esao: Indro, ho faty ihany aho; ka mahasoa inona izay fizokiana?

33 Ary hoy Jakoba: Mianiana ary amiko aloha. Dia nianiana taminy izy; ka dia namidiny tamin'i Jakoba ny fizokiany.

34 Ary Jakoba nanome an'i Esao mofo sy voan­emba masaka; dia nihinana sy nisotro izy, ary niainga ka lasa nandeha. Izany no nanamavoan'i Esao ny fizokiany.
