1 ANAKA, raha raisinao ny teniko, Ary raketinao ao am-ponao ny didiko, 

2 Ka atongilanao amin'ny fahendrena ny sofinao, Ary ampitandremanao fahalalana ny fonao; 

3 Eny, raha miantso ny fahalalana hianao Ary manandratra ny feonao hahazo saina, 

4 Raha mitady azy toy ny fitady volafotsy hianao Ary mikatsaka azy toy ny fikatsaka harena afenina: 

5 Dia ho fantatrao marina ny fahatahorana an'i Jehovah, Ary ho hitanao ny fahalalana an'Andriamanitra. 

6 Fa Jehovah no manome fahendrena; Avy amin'ny vavany no ihavian'ny fahalalana sy ny fahazavan-tsaina. 

7 Izy mitahiry fanambinana [Na: teny fahendrena.] ho an'ny mahitsy Sady ampingan'izay mandeha tsy misy tsiny; 

8 Ka dia mitandrina ny lālan'ny fahamarinana Izy Ary miambina ny lālan'ny olony masina. 

9 ary amin'izay dia ho fantatrao ny fahamarinana sy ny rariny Ary ny hitsiny, dia ny lālana tsara rehetra. 

10 Raha latsaka ao am-ponao ny fahendrena, Ary [Na: Fa ho tafiditra ao am-ponao ny fahendrena, Ka ho.] mamin'ny fanahinao ny fahalalana, 

11 Dia hiaro anao ny fisainana mazava, Ary hiambina anao ny fahalalana, 

12 Ka hamonjy anao amin'ny lālan-dratsy Sy amin'ny lehilahy izay miteny fitaka, 

13 Izay mahafoy ny lālan'ny fahamarinana Mba hizorany amin'ny lālan'ny fahamaizinana, 

14 Dia izay faly hanao ratsy Sy finaritra amin'ny fitaky ny ratsy, 

15 Dia izay melo-dālana Sy maniasia amin'ny alehany; 

16 Ary hamonjy anao amin'ny vehivavy jejo [Heb. vehivavy tsy vadinao.] koa izany, Dia amin'ny vahiny janga izay mandrobo amin'ny teniny, 

17 Izay mahafoy ny vadin'[Heb. sakaizan'.] ny fahatanorany Sy manadino ny fanekeny teo amin'Andriamaniny. 

18 Fa ny tranony milentika ho amin'ny fahafatesana, Ary ny alehany mankany amin'ny maty. 

19 Tsy misy afa-miverina izay mankany aminy, Na mihazo amin'ny lālan'aina, 

20 Handehananao amin'ny lālan'ny tsara fanahy Sy hitandremanao ny alehan'ny marina. 

21 Fa ny olona mahitsy no honina amin'ny tany, Ary ny tsy manan-tsiny ihany no ho sisa mitoetra ao; 

22 Fa ny ratsy fanahy kosa hofongorana amin'ny tany, Ary ny mpivadika hongotana.
