1 ARY Jehovah niteny tamin'i Mosesy ka nanao hoe: 

2 Mitenena amin'ny Zanak'Isiraely hoe: Izaho no Jehovah Andriamanitrareo: 

3 Aza manao araka ny fanaon'ny tany Egypta, izay nonenanareo; ary aza manao araka ny fanaon'ny tany Kanàna, izay ampidirako anareo, ary aza manaraka ny fombany. 

4 Ny fitsipiko no harahinareo, ary ny didiko no hotandremanareo, hanarahanareo azy: Izaho no Jehovah Andriamanitrareo. 

5 Ary tandremo ny didiko sy ny fitsipiko; fa raha mahatandrina izany ny olona, dia ho velona amin'izany izy: Izaho no Jehovah. 

6 Aza misy mila izay havany akaiky handry aminy hianareo: Izaho. no Jehovah. 

7 Aza mandry amin'izay nandrian'ny rainao; fa reninao izy, ka aza mandry aminy. 

8 Aza mandry amin'ny renikelinao; fa nandrian'ny rainao izy. 

9 Aza mandry amin'ny anabavinao, zanaky ny rainao, na zanaky ny reninao, na teraka tao an-trano, na teraka tany ivelany; aza mandry aminy. 

10 Aza mandry amin'ny zanakavavin'ny zanakao-lahy, na ny zanakavavin'ny zanakao-vavy; fa avy aminao no nihavian'izy roa. 

11 Aza mandry amin'ny zanakavavin'ny renikelinao, izay teraky ny rainao; fa anabavinao izy; aza mandry aminy. 

12 Aza mandry amin'ny anabavin-drainao; fa havan-drainao akaiky izy. 

13 Aza mandry amin'ny rahavavin-dreninao; fa havan-dreninao akaiky izy. 

14 Aza mandry amin'izay nandrian'ny rahalahin-drainao; aza mila ny vadiny fa vadin'ny rahalahin-drainao izy. 

15 Aza mandry amin'ny vinantovavinao; fa vadin'ny zanakao-lahy izy, koa aza mandry aminy. 

16 Aza mandry amin'ny vadin-drahalahinao; fa nandrian'ny rahalahinao izy. 

17 Aza mandry amin'ny vehivavy sy ny zanani-vavy; aza maka ny zanakavavin'ny zanani-lahy, na ny zanakavavin'ny zanani-vavy, handry aminy; havany akaiky ireo, ka fahavetavetana izany. 

18 Ary aza mampakatra vehivavy ho rafin'ny rahavaviny izay mbola velona. 

19 Ary aza mila vehivavy mararin'ny fadimbolany handry aminy. 

20 Ary aza mandry amin'ny vadin'ny namanao, handoto ny tenanao aminy. 

21 Ary aza misy ampandehaninao hamaky ny afo ho an'i Moloka ny zanakao; ary aza manamavo ny anaran'Andriamanitrao: Izaho no Jehovah. 

22 Aza mandry amin'ny lehilahy tahaka ny fandry amin'ny vehivavy; fa fahavetavetana izany. 

23 Ary aza mandry amin'ny biby handoto ny tenanao aminy; ary aoka tsy hisy vehivavy hety handrian'ny biby; fa zavatra fady indrindra izany. 

24 Aza mandoto ny tenanareo amin'izany zavatra izany akory; fa izany rehetra izany no nandotoan'ny jentilisa ny tenany, izay efa horoahiko eo anoloanareo. 

25 Ary efa maloto ny tany, ka dia hamaly azy Aho noho ny helony, ary haloan'ny tany ny mponina eo. 

26 Fa mitandrema ny didiko sy ny fitsipiko hianareo, ka aza misy ataonareo izany fahavetavetana izany, na ny tompon-tany, na ny vahiny eo aminareo 

27 (fa izany fahavetavetana rehetra izany no nataon'ny tompon-tany izay talohanareo, ka dia naloto ny tany), 

28 mba tsy handotoanareo ny tany ka tsy handoavany anareo, tahaka ny nandoavany ny firenena izay talohanareo. 

29 Fa izay rehetra manao izany fahavetavetana izany na dia iray aza dia hofongorana tsy ho amin'ny fireneny. 

30 Koa dia tandremo izay asaiko tandremana, mba tsy hisy hataonareo akory izany fanao vetaveta izany, izay nataon'ny olona talohanareo, ka aza mandoto ny tenanareo amin'izany: Izaho no Jehovah Andriamanitrareo.
