1 Ary dia nitaraim-pahoriana[Na: nanao fitarainan-dratsy.] teo anatrehan'i Jehovah ny olona, ary nony ren'i Jehovah izany, dia nirehitra ny fahatezerany, ary ny afon'i Jehovah nandoro azy, ka may ny teo an-tsisin'ny toby.

2 Dia nitaraina tamin'i Mosesy ny olona; ary Mosesy nifona tamin'i Jehovah, dia maty ny afo.

3 Ary ny anaran'izany tany izany dia nataony hoe Tabera,[Tabera = Fandoroana.] satria nandoro azy ny afon'i Jehovah.

4 Ary ny olona hafa firenena izay niharo taminy dia liana, ary ny Zanak'Isiraely koa dia nitomany indray hoe: Enga anie ka hisy hanome hena hohaninay!

5 Tsaroanay ny hazandrano izay nohaninay, maimaimpoana tany Egypta mbamin'ny voatango[ Voantango roa karazana no lazain'ny teny Hebreo, dia ny voantango sy ny voantangom-bazaha. ] sy tongolo[ Tongolo telo karazana no lazain'ny teny Hebreo, dia ny tongolo pora (Allium porrum) sy ny tongolom-bazaha ary ny tongolo Malagasy. ] samy hafa karazana.

6 Fa izao dia maina ny ainay : tsy misy na inona na inona eto imasonay afa-tsy ny mana ihany.

7 Ary ny mana dia toy ny voan-drafy, ary ny tarehiny dia tahaka ny tarehin'ny bedola.

8 Nandehandeha ny olona ka nanangona azy, dia nitoto azy tamin'ny fikosoham-bary na tamin'ny laona, ary nahandro azy tamin'ny vilany, dia nanao mofo azy; ary ny fanandramana azy dia tahaka ny fanandramana mofo misy diloilo.

9 Ary raha nilatsaka tamin'ny toby ny ando nony alina, dia nilatsaka koa niaraka taminy ny mana.

10 Ary Mosesy nandre ny olona nitomany tamin'ny isam-pianakaviany, samy teo amin'ny varavaran'ny lainy avy; dia nirehitra fatratra ny fahatezeran'i Jehovah; ary tsy sitrak'i Mosesy koa izany.

11 Dia hoy Mosesy tamin'i Jehovah: Nahoana no dia nasianao ratsy ny mpanomponao? ary nahoana no tsy nahita fitia eo imasonao aho ka nampitondrainao enta-mavesatra, dia ity firenena rehetra ity?

12 Izaho va no torontoronina an'ity firenena rehetra ity? ary izaho va no niteraka azy, no ilazanao hoe: Trotroinao izy -- tahaka ny ray mpitaiza ny zaza minono -- ho any amin'ny tany izay nianiananao tamin'ny razany homena azy?

13 Avy aiza no hahazoako hena homena ity firenena rehetra ity, no dia mitomany amiko izy manao hoe: Omeo hena izahay hohaninay?

14 Tsy zakako izaho irery ny mitondra ity firenena ity, fa mavesatra amiko loatra.

15 Koa raha izao no ataonao amiko, maśna Hianao, vonoy mihitsy aho, raha nahita fitia eo imasonao; fa aza avela hahita ny fahoriako aho.

16 Dia hoy Jehovah tamin'i Mosesy: Manang̣na fito-polo lahy amin'ny loholon'ny Isiraely ho ety amiko, dia izay fantatrao ho loholona amin'ny fireneny sy ny mpifehy azy; ary ento miaraka aminao ho ao amin'ny trano-lay fihaonana izy.

17 Dia hidina Aho ka hiteny aminao eo; ary Izaho haka amin'ny Fanahy Izay ao aminao ka hametraka izany ao amin'ireo, ary hiara-mitondra ity firenena ity aminao ireo, fa tsy hianao irery intsony no hitondra azy.

18 Koa lazao amin'ny olona hoe: Manamaśna ny tenanareo ho amin'ny ampitso, dia hihinan-kena hianareo; fa nitomany teo anatrehan'i Jehovah hianareo ka nanao hoe: Enga anie ka hisy hanome hena hohaninay! fa soa no hitanay tany Egypta; dia homen'i Jehovah hena hianareo, ka hohaninareo.

19 Tsy indray andro no hihinananareo na indroa andro, na hadimiana, na hafoloana, na roa-polo andro aza,

20 fa hatramin'ny iray volana mipaka, dia mandra-pivoakany amin'ny vavoronareo ka haharikoriko anareo; satria nolavinareo Jehovah, Izay eo aminareo, ka nitomany teo anatrehany hianareo nanao hoe: Nahoana re no nivoaka avy tany Egypta izahay?

21 Dia hoy Mosesy: Ny olona izay itoerako dia lehilahy enina hetsy izay mahalia làlana; ary hoy Hianao: Homeko hena izy mba hohaniny mandritra ny iray volana.

22 Moa ondry aman-osy sy omby va no hovonoina ho azy hahavoky azy? sa ny hazandrano rehetra ao amin'ny ranomasina no hangonina ho azy hahavoky azy?

23 Dia hoy Jehovah tamin'i Mosesy: Nihafohy va ny tànan'i Jehovah? ankehitriny dia ho hitanao na ho tanteraka aminao ny teniko, na tsia.

24 Dia nivoaka Mosesy ka nilaza ny tenin'i Jehovah tamin'ny olona; dia nanangona fito-polo lahy tamin'ny loholon'ny firenena izy ka nampitoetra azy manodidina ny trano-lay.

25 Ary nidina teo amin'ny rahona Jehovah ka niteny taminy, dia nangalany ny Fanahy Izay tao amin'i Mosesy ka napetrany tao amin'ny loholona fito-polo lahy; ary raha mbola nitoetra tao aminy ny Fanahy, dia naminany izy, nefa tsy nanao intsony.

26 Fa nisy roa lahy nijanona teo an-toby, Eldada no anaran'ny anankiray, ary Medada no anaran'ny anankiray; ary ny Fanahy nitoetra tao aminy; ary isan'izay voasoratra izy roa lahy, nefa tsy mba nankeo amin'ny trano-lay; dia naminany teo an-toby izy roa lahy.

27 Ary nisy zatovo nihazakazaka, dia nilaza tamin'i Mosesy ka nanao hoe: Eldada sy Medada maminany etsy an-toby.

28 Dia namaly Josoa, zanak'i Nona, izay nanompo an'i Mosesy hatry ny fony tanora,[Na: anankiray tamin'ny zatovony.] ka nanao hoe: Ry Mosesy, tompoko, rarao izy roa lahy.

29 Fa hoy Mosesy taminy: Izaho va no ialonanao? enga anie ka ho mpaminany avokoa ny olon'i Jehovah rehetra, ka halatsak'i Jehovah aminy ny Fanahiny!

30 Dia nankeo an-toby Mosesy sy ny loholon'ny Isiraely.

31 Ary nisy rivotra nivoaka avy tamin'i Jehovah ka nitondra papelika avy tany amin'ny ranomasina ary nampihahakahaka azy teny amin'ny toby, ka tokony ho làlana indray andro manodidina ny toby no nisy azy, ary tokony ho roa hakiho ambonin'ny tany izy.

32 Dia nitsangana ny olona nandritra izany andro izany sy nandritra ny alina sy ny ampitson'iny koa ka nanangona papelika; ary izay kely fanangona no folo homera; ary nahahiny ho maina ireny manodidina ny toby.

33 Fa raha mbola teo am-bavany ny hena ka tsy mbola lany, dia nirehitra tamin'ny olona ny fahatezeran'i Jehovah, ary namely ny olona tamin'ny kapoka mafy indrindra Izy.

34 Ary ny anaran'izany tany izany nataony hoe: Kibrota-hatava,[Kibrota-hatava = Fasam-paniriana.] satria teo no nandevenana ny olona izay liana.

35 Ary niala tao Kibrota-hatava[Kibrota-hatava = Fasam-paniriana.] ny olona ka nifindra nankany Hazerota; dia nitoetra tany Hazerota izy.
